               EUROPOS KOMISIJA
            Briuselis, 2022 06 17
            COM(2022) 308 final
            2022/0200(NLE)

            Pasiūlymas
            TARYBOS SPRENDIMAS
            dėl Europos Sąjungos ir Ukrainos susitarimo dėl krovinių vežimo keliais sudarymo Europos Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  2022 m. birželio 16 d. Komisija pateikė pasiūlymą dėl Tarybos sprendimo, kuriuo suteikiami įgaliojimai Europos Sąjungos vardu pasirašyti Europos Sąjungos ir Ukrainos susitarimą dėl krovinių vežimo keliais.

                  Šio pasiūlymo tikslas – pritarti Susitarimo sudarymui Europos Sąjungos vardu.

               Dėl Rusijos agresijos karo prieš Ukrainą vežti krovinius Ukrainoje tapo labai sudėtinga. Rusijos karinės pajėgos blokuoja arba sunaikino svarbius transporto maršrutus kroviniams vežti Juodąja jūra, o Ukrainos oro erdvė yra uždaryta civiliniam transportui. Geležinkelių tinklas šiuo metu pirmiausia naudojamas keleiviams ir pabėgėliams vežti ir tebėra labai pažeidžiamas Rusijos bombardavimo atveju.

               Krovinių vežimas keliais tarp Europos Sąjungos ir Ukrainos šiuo metu reglamentuojamas dviem pagrindiniais mechanizmais: dvišaliais ES valstybių narių ir Ukrainos transporto susitarimais ir leidimais, suteikiamais pagal Europos transporto ministrų konferencijos (ETMK) daugiašalę kvotų sistemą, kurią administruoja Tarptautinis transporto forumas. Pagal abu mechanizmus abiejų šalių vežėjams taikomos tranzito ir dvišalės prekybos kvotos.

               Kelių transportas yra laikomas viena iš pagrindinių alternatyvų, siekiant suteikti Ukrainai galimybę eksportuoti savo produktus, įskaitant grūdus. Taip ne tik būtų remiama Ukrainos ekonomika, bet ir daroma lemiama įtaka kitų šalių ekonomikai, nes tokių Ukrainos produktų kaip grūdai, kuras, maisto produktai ir kitos prekės eksportas, atsižvelgiant į didėjantį susirūpinimą dėl apsirūpinimo maistu saugumo pasaulyje, tampa vis labiau reikalingas. Taip pat labai tikėtina, kad daugėjant krovinių vežimo keliais operacijų, palyginti su įprastomis aplinkybėmis, bus viršytos valstybių narių ir Ukrainos dvišaliuose susitarimuose nustatytos ir pagal ETMK sistemą, kurią administruoja Tarptautinis transporto forumas, suteiktos kvotos.

               Todėl šis Europos Sąjungos ir Ukrainos susitarimas dėl kelių transporto pakeistų galiojančius dvišalius valstybių narių ir Ukrainos transporto susitarimus ir sudarytų palankesnes sąlygas vežėjams naudotis alternatyviais krovinių vežimo keliais maršrutais, nes būtų liberalizuotos dvišalės abiejų Šalių tarpusavio operacijos ir tranzitas.

               Be to, Rusijai pradėjus agresijos karą prieš Ukrainą daug Ukrainos vairuotojų nebegali atlikti administracinių procedūrų, susijusių su vairuotojo dokumentais, pavyzdžiui, su prašymais išduoti tarptautinį leidimą vairuoti, arba naujų dokumentų išdavimu, jeigu dokumentai buvo pamesti arba pavogti. Šis Susitarimas suteiks abiem Šalims galimybę spręsti šias problemas esant išskirtinėms aplinkybėms. Taigi svarbu numatyti priemonių, kuriomis vairuotojai atleidžiami nuo reikalavimo pateikti tarptautinį leidimą vairuoti, pripažįstami Ukrainos priimti sprendimai pratęsti administracinį vairuotojo dokumentų galiojimą ir sudaromos palankesnės sąlygos abiejų Šalių kompetentingoms institucijoms keistis informacija siekiant kovoti su sukčiavimu, susijusiu su vairuotojo dokumentais, ir šių dokumentų klastojimu.

                  Todėl tikslinga sudaryti Europos Sąjungos ir Ukrainos susitarimą, kuriuo liberalizuojamas krovinių vežimas keliais, susijęs su dvišalėmis operacijomis ir tranzitu, ir kuriame nustatomos specialios sąlygos, susijusios vairuotojo pažymėjimais. Šis Susitarimas turėtų būti ribotos trukmės, tačiau numatoma galimybė jį pratęsti.

                  Suderinamumas su toje pačioje politikos srityje galiojančiomis nuostatomis

               Susitarimas taip pat buvo numatytas Veiksmų plane dėl ES ir Ukrainos solidarumo koridorių
                  1
                Ukrainos žemės ūkio produkcijos eksportui ir dvišalei prekybai su ES palengvinti. Šiame veiksmų plane Europos Sąjunga įsipareigojo remti Ukrainos ekonomiką ir ekonomikos gaivinimą, taip pat padėti stabilizuoti pasaulines maisto rinkas ir gerinti pasaulio apsirūpinimą maistu.

               •Suderinamumas su kitomis Sąjungos politikos sritimis

                  Šis Susitarimas atitinka dabartinę ES išorės santykių su Ukraina politiką. Ukrainos vyriausybė paprašė tokio susitarimo kaip skubios priemonės.

                  Susitarimo su Ukraina dėl krovinių vežimo keliais sudarymas su Ukraina taip pat atitiktų 2014 m. birželio 27 d. Sąjungos ir Ukrainos pasirašytą Asociacijos susitarimą, nes jo 136 straipsnyje numatyta galimybė sudaryti būsimus specialius susitarimus dėl kelių, kuriais siekiama užtikrinti koordinuotą šalių transporto plėtrą ir laipsnišką jo liberalizavimą.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Sutarties dėl Europos Sąjungos veikimo 91 straipsnis kartu su 218 straipsnio 6 dalies a punktu.

               •Subsidiarumo principas (neišimtinės kompetencijos atveju)

               Netaikoma.

               •Proporcingumo principas

                  Susitarimas yra veiksmingiausia priemonė ES ir Ukrainos kelių transporto srities santykiams stiprinti, nes juo panaikinami esami apribojimai, nustatyti kvotų ir leidimų sistemose.

                  Dėl šio Susitarimo jokios papildomos administracinės ar finansinės naštos, palyginti su dabartine padėtimi, nei valstybių narių valdžios institucijoms, nei sektoriui nebus. Priešingai, jis turėtų sumažinti administracinę naštą tiek sektoriui, tiek valstybėms narėms. Be to, nebebus būtinybės ES vežėjams išduoti vežimo naudojantis nurodytų kategorijų transporto teisėmis (tranzito ir dvišalėmis teisėmis) leidimus, o tai sumažins ES transporto sektoriui ir Ukrainai tenkančią naštą, susijusią su tokių leidimų išdavimo ir spausdinimo administraciniais formalumais.

               •Priemonės pasirinkimas

                  Tarptautinis susitarimas.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  Netaikoma.

               •Tiriamųjų duomenų rinkimas ir naudojimas

                  Netaikoma.

               •Poveikio vertinimas

                  Netaikoma.

               •Reglamentavimo tinkamumas ir supaprastinimas

                  Netaikoma.

               •Pagrindinės teisės

                  Netaikoma.

               4.POVEIKIS BIUDŽETUI

                  Pasiūlymas neturi poveikio Sąjungos biudžetui.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Šio Susitarimo 6 ir 7 straipsniuose nustatytas peržiūros mechanizmas, kuriuo siekiama įvertinti Susitarimo pratęsimo poreikį ir trukmę. Šiuo tikslu 6 straipsnio 2 dalyje ir 7 straipsnio 2 dalyje nustatyta, kad ne vėliau nei prieš tris mėnesius iki Susitarimo galiojimo pabaigos sušaukiamas Jungtinio komiteto posėdis.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

                  1 straipsniu Europos Sąjungos vardu patvirtinamas Susitarimas.

                  2 straipsnyje nustatyta, kad Komisija pateikia pranešimą, kuris yra būtinas siekiant išreikšti Europos Sąjungos sutikimą laikytis Susitarimo.

                  3 straipsnyje nustatoma siūlomo sprendimo įsigaliojimo data.

               2022/0200 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Ukrainos susitarimo dėl krovinių vežimo keliais sudarymo Europos Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 6 dalies a punktu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)vadovaujantis Tarybos sprendimu XXXX/XX, XX buvo pasirašytas Europos Sąjungos ir Ukrainos susitarimas dėl krovinių vežimo keliais su sąlyga, kad jis bus sudarytas vėliau;

               (2)atsižvelgiant į tai, kad dėl Rusijos pradėto agresijos karo prieš Ukrainą šios šalies transporto sektoriuje kyla didelių sutrikimų, būtina rasti alternatyvių kelių maršrutų, kad Ukraina galėtų eksportuoti savo grūdų, kuro, maisto produktų ir kitų atitinkamų prekių atsargas;

               (3)valstybių narių ETMK leidimai ir valstybių narių ir Ukrainos dvišaliai susitarimai nesuteikia Ukrainos krovininio kelių transporto paslaugų teikėjams būtino lankstumo, kad jie galėtų padidinti vežimo per ES, iš jos ir į ją operacijų mastą ir jas planuoti, todėl labai svarbu liberalizuoti krovinių vežimo keliais dvišales operacijas ir tranzitą;

               (4)Rusijos agresijos karas prieš Ukrainą užkirto kelią daugeliui Ukrainos vairuotojų atlikti administracines procedūras, susijusias su vairuotojo dokumentais, pavyzdžiui, su prašymais išduoti tarptautinį leidimą vairuoti, arba naujų dokumentų išdavimu, jeigu dokumentai buvo pamesti arba pavogti. Todėl svarbu reaguoti į šias išskirtines aplinkybes numatant specialių priemonių, kuriomis vairuotojai atleidžiami nuo reikalavimo pateikti tarptautinį leidimą vairuoti, pripažįstami Ukrainos priimti sprendimai pratęsti administracinį vairuotojo dokumentų galiojimą ir sudaromos palankesnės sąlygos abiejų Šalių kompetentingoms institucijoms keistis informacija siekiant kovoti su sukčiavimu, susijusiu su vairuotojo dokumentais, ir jų klastojimu;

               (5)Susitarimas turėtų būti patvirtintas Europos Sąjungos vardu,

               PRIĖMĖ ŠĮ SPRENDIMĄ:

               1 straipsnis

               Europos Sąjungos vardu patvirtinamas Europos Sąjungos ir Ukrainos susitarimas dėl krovinių vežimo keliais.

               Susitarimo tekstas pridedamas prie šio sprendimo.

               2 straipsnis

               Komisija Europos Sąjungos vardu pateikia Susitarimo 13 straipsnyje numatytą pranešimą, kuriuo išreiškiamas Europos Sąjungos sutikimas laikytis Susitarimo.

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas / Pirmininkė

                     (1)

                        COM(2022) 217 final.

    ---documentbreak---

               EUROPOS KOMISIJA
            Briuselis, 2022 06 17
            COM(2022) 308 final

            PRIEDAS
            prie
            Tarybos sprendimo
            dėl Europos Sąjungos ir Ukrainos susitarimo dėl krovinių vežimo keliais sudarymo Europos Sąjungos vardu

               PRIEDAS

               EUROPOS SĄJUNGOS
               IR UKRAINOS
               SUSITARIMAS
               DĖL KROVINIŲ VEŽIMO KELIAIS

               EUROPOS SĄJUNGA (toliau taip pat – Sąjunga),

               ir

               UKRAINA

               (toliau kiekviena iš jų atskirai vadinama Šalimi, o kartu – Šalimis),

               1.PRIPAŽINDAMOS, kad dėl Rusijos pradėto agresijos karo prieš Ukrainą šios šalies transporto sektoriuje kyla didelių sutrikimų,

               2.PRIPAŽINDAMOS, kad šiame regione neįmanoma naudotis tradiciniais transporto maršrutais ir kad siekiant užtikrinti tiekimo grandinių ir aprūpinimo maistu saugumą būtina skubiai pradėti naudotis alternatyviais kelių maršrutais, visų pirma grūdams, kurui, maisto produktams ir kitoms prekėms iš Ukrainos į Sąjungą vežti,

               3.NORĖDAMOS paremti Ukrainos visuomenę ir ekonomiką, būtent leisti Sąjungos ir Ukrainos krovininio kelių transporto paslaugų teikėjams prireikus vykdyti krovinių vežimo į Ukrainos teritoriją ir per ją į Sąjungą operacijas ir atvirkščiai,

               4.AKREIPDAMOS DĖMESĮ Į TAI, kad dabartinė keleto valstybių narių suteiktais leidimais grindžiama sistema nesuteikia Ukrainos krovininio kelių transporto paslaugų teikėjams lankstumo, būtino, kad jie galėtų padidinti vežimo per Sąjungą, iš jos ir į ją operacijų mastą,

               5.PASIRYŽUSIOS užtikrinti, kad jų viena kitai suteikiamos patekimo į krovinių vežimo keliais rinką galimybės, kuriomis šiuo metu gali naudotis bet kurioje iš jų įsisteigę kelių transporto paslaugų teikėjai, ateityje jokiu būdu nebūtų apribotos, palyginti su dabartine padėtimi,

               6.PASIRYŽUSIOS liberalizuoti tranzito ir dvišalio tarptautinio vežimo tarp Sąjungos ir Ukrainos operacijas, kad būtų sudarytos sąlygos būtinam prekių vežimui, ir taip paremti Ukrainos ekonomiką, taip pat suteikti viena kitai vienodas abipuses teises vykdyti tranzito ir dvišalio tarptautinio vežimo tarp tų teritorijų operacijas,

               7.AKREIPDAMOS DĖMESĮ Į TAI, kad Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo (toliau – Asociacijos susitarimas) 136 straipsnyje yra numatyta suderintai ir laipsniškai liberalizuoti vežimą tarp Šalių ir nurodyta, kad su tuo susijusios sąlygos turėtų būti nustatomos specialiuose susitarimuose dėl kelių transporto,

               8.NORĖDAMOS, kad įgyvendinant šio Susitarimo nuostatas būtų taikomas Asociacijos susitarimo skyrius dėl ginčų sprendimo,

               9.NORĖDAMOS paremti Ukrainos vairuotojus ir užtikrinti, kad jiems būtų lengviau praktiškai taikyti savo įgūdžius ir žinias, sudarant jiems sąlygas toliau naudoti turimus ukrainietiškus vairuotojo pažymėjimus ir profesinės kompetencijos pažymėjimus,

               10.PRIPAŽINDAMOS, kad neįmanoma nuspėti Rusijos agresijos karo poveikio Ukrainos transporto sektoriui ir infrastruktūrai trukmės, ir dėl to numatydamos ne vėliau nei prieš tris mėnesius iki šio Susitarimo galiojimo pabaigos Jungtiniame komitete pasitarti dėl poreikio jį pratęsti,

               11.PRIPAŽINDAMOS, kad Europos šalių susitarimas dėl kelių transporto priemonių ekipažų, važinėjančių tarptautiniais maršrutais, darbo (AETR) padės užtikrinti, kad vežimo operacijos pagal šį Susitarimą būtų vykdomos laikantis su vairuotojų darbo sąlygomis ir sąžininga konkurencija susijusių taisyklių ir nekeliant pavojaus kelių eismo saugumui,

               SUSITARĖ:

               1 straipsnis
               Tikslai

               (1)Šio susitarimo tikslas – atsižvelgiant į Rusijos agresijos karo prieš Ukrainą padarinius ir į didelius jo sukeltus visų rūšių transporto sutrikimus šioje šalyje, laikinai palengvinti krovinių vežimą keliais tarp Europos Sąjungos ir Ukrainos teritorijų ir per jas, suteikiant bet kurioje iš Šalių įsisteigusiems veiklos vykdytojams papildomų teisių, susijusių su tranzitu ir krovinių vežimu tarp Šalių.

               (2)Šiame Susitarime taip pat numatomos priemonės, skirtos vairuotojo dokumentų pripažinimui palengvinti.

               (3)Šis Susitarimas negali būti aiškinamas taip, kad juo, palyginti su padėtimi dieną prieš šio Susitarimo įsigaliojimą, būtų sumažinamos arba kitaip apribojamos Šalių viena kitai suteikiamos galimybės patekti į tarptautinių kelių transporto paslaugų rinką.

               2 straipsnis

               Taikymo sritis

               (1)Šis Susitarimas yra taikomas tranzitui ir tarptautiniam krovinių vežimui keliais tarp Šalių už atlygį ir nedaro poveikio Europos transporto ministrų konferencijos daugiašalės kvotų sistemos, kurią administruoja Tarptautinis transporto forumas, taisyklių taikymui. Jis netaikomas krovinių vežimui keliais Europos Sąjungos valstybėse narėse ar tarp jų. Be to, jis netaikomas tranzitui per kitos Šalies teritoriją, susijusiam su krovinių vežimu tarp trečiųjų valstybių.

               (2)Šiuo susitarimu taip pat nustatomos tam tikros konkrečios nuostatos dėl vairuotojo dokumentų.

               3 straipsnis

               Apibrėžtys

               Šiame Susitarime vartojamų terminų apibrėžtys:

               (1)įsisteigimo Šalis – Šalis, kurioje įsisteigęs krovininio kelių transporto paslaugų teikėjas;

               (2)krovininio kelių transporto paslaugų teikėjas – krovinių vežimo veikla komerciniais tikslais besiverčiantis fizinis arba juridinis asmuo, kuris yra įsisteigęs vienoje iš Šalių pagal tos Šalies teisę ir kuriam ta Šalis yra suteikusi leidimą motorinėmis transporto priemonėmis ar jų junginiais vykdyti tarptautinio krovinių vežimo už atlygį veiklą;

               (3)transporto priemonė – vienoje iš Šalių įregistruota motorinė transporto priemonė arba transporto priemonių junginys, kurio bent motorinė priemonė yra įregistruota vienoje iš Šalių, naudojami tik kroviniams vežti;

               (4)tranzitas – vienoje iš Šalių įsisteigusio krovininio kelių transporto paslaugų teikėjo vykdomas transporto priemonių judėjimas kitos Šalies teritorijoje nepakraunant ir neiškraunant krovinių;

               (5)dvišalis tarptautinis vežimas – pakrautos transporto priemonės reisai iš įsisteigimo Šalies teritorijos į kitos Šalies teritoriją ir atvirkščiai, per kuriuos tranzitu kertama arba nekertama trečiosios valstybės teritorija;

               (6)vairuotojo dokumentai – savo šalyje gautas leidimas vairuoti, pavyzdžiui, vairuotojo pažymėjimas, kuriuo patvirtinamos sąlygos, kuriomis pagal dokumentą išdavusios Šalies teisę vairuotojui leidžiama vairuoti, arba profesinės kompetencijos pažymėjimas, vairuotojo kvalifikacijos kortelė ar bet koks kitas oficialus dokumentas, įrodantis, kad jo turėtojas turi reikiamą kvalifikaciją ir yra baigęs reikiamą mokymą, kurių pagal dokumentą išdavusios Šalies teisę reikalaujama, kad būtų galima vykdyti vairavimo veiklą panašiomis į Direktyvos 2003/59/EB
                  1
                1 straipsnyje nustatytąsias sąlygomis.

                  4 straipsnis

                  Teisė teikti kelių transporto paslaugas

               Krovininio kelių transporto paslaugų teikėjai turi teisę vykdyti šias krovinių vežimo keliais operacijas:

               (a)pakrautos transporto priemonės reisus, kurių išvykimo ir atvykimo vietos yra dviejų skirtingų Šalių teritorijoje ir per kuriuos tranzitu kertama arba nekertama trečiosios valstybės teritorija;

               (b)pakrautos transporto priemonės reisus iš įsisteigimo Šalies teritorijos į tos pačios Šalies teritoriją, per kuriuos tranzitu kertama kitos Šalies teritorija;

               (c)pakrautos transporto priemonės reisus iš įsisteigimo Šalies teritorijos į trečiąją valstybę ar atvirkščiai, per kuriuos tranzitu kertama kitos Šalies teritorija;

               (d)nepakrautos transporto priemonės reisus, jungiamus su a, b ir c punktuose nurodytais reisais.

                  5 straipsnis

                  Vairuotojo dokumentai

               (1)Šio Susitarimo taikymo srityje visu jo galiojimo laikotarpiu kiekviena Šalis netaiko kitos Šalies išduotų vairuotojo pažymėjimų turėtojams reikalavimo turėti tarptautinį leidimą vairuoti, apibrėžtą 1949 m. Ženevoje ir 1968 m. Vienoje priimtose Kelių eismo konvencijose.

               (2)Ukraina informuoja Europos Sąjungą ir jos valstybes nares apie visas priemones, kurių ji ėmėsi po 2022 m. vasario 23 d., siekdama pratęsti administracinį savo išduotų vairuotojo dokumentų galiojimą.

               (3)Šalys bendradarbiauja siekdamos užkirsti kelią su vairuotojo dokumentais susijusiam sukčiavimui bei šių dokumentų klastojimui ir su tuo kovoti. Šiuo tikslu, nepažeisdamos atitinkamų asmens duomenų apsaugos taisyklių, Ukrainos kompetentingos institucijos teikia reikiamą informaciją Europos Sąjungos ir jos valstybių narių kompetentingoms institucijoms per Ukrainos kompetentingų institucijų administruojamą interneto portalą arba užtikrina prieigą prie elektroninių vairuotojų pažymėjimų, kuriuos Ukraina išdavė pagal savo teisės aktus, duomenų.

               Jei Europos Sąjungos ir jos valstybių narių kompetentingos institucijos negali gauti reikiamos informacijos atitinkamomis elektroninėmis priemonėmis, Ukrainos kompetentingos institucijos tą informaciją joms pateikia kitomis tinkamomis priemonėmis.

               6 straipsnis

               Taikymo trukmė

               (1)Šis Susitarimas taikomas iki 2023 m. birželio 30 d.

               (2)Ne vėliau nei prieš tris mėnesius iki Susitarimo galiojimo pabaigos Šalys pasitaria dėl poreikio jį pratęsti. Šiuo klausimu Šalys tariasi Jungtiniame komitete, kaip nurodyta 7 straipsnio 2 dalyje.

               7 straipsnis

               Jungtinis komitetas

               (1)Įsteigiamas Jungtinis komitetas. Jis prižiūri ir stebi, kaip taikomas ir įgyvendinamas šis Susitarimas, ir periodiškai tikrina, kaip jis veikia atsižvelgiant į jo tikslus.

               (2)Jungtinis komitetas sušaukiamas bet kurio iš jo bendrapirmininkių prašymu. Be to, ne vėliau nei prieš tris mėnesius iki Susitarimo galiojimo pabaigos jis sušaukiamas tam, kad pagal 6 straipsnio 2 dalį įvertintų, ar Susitarimą reikia pratęsti, ir priimtų atitinkamą sprendimą. Sprendimą dėl tokio pratęsimo ir, jei aktualu, dėl jo trukmės, Jungtinis komitetas priima vadovaudamasis šio straipsnio 5 dalimi.

               (3)Jungtinį komitetą sudaro Šalių atstovai. Europos Sąjungos valstybių narių atstovai Jungtinio komiteto posėdžiuose gali dalyvauti stebėtojų teisėmis.

               (4)Jungtiniam komitetui paeiliui pirmininkauja Europos Sąjungos atstovas ir Ukrainos atstovas.

               (5)Jungtinis komitetas savo sprendimus priima bendru Šalių sutarimu. Sprendimai Šalims privalomi, jos imasi visų būtinų jų įgyvendinimo priemonių.

               (6)Jungtinis komitetas priima savo darbo tvarkos taisykles.

               8 straipsnis

               Ginčų sprendimas
                  2

               Kilus Šalių tarpusavio ginčui dėl šio Susitarimo aiškinimo ir taikymo, mutatis mutandis taikomos Asociacijos susitarimo IV antraštinės dalies 14 skyriaus nuostatos.

               9 straipsnis

               Pareigų vykdymas

               (1)Kiekviena Šalis visiškai atsako už visų šio Susitarimo nuostatų laikymąsi.

               (2)Kiekviena Šalis užtikrina, jog būtų imtasi visų būtinų priemonių, kad šio Susitarimo nuostatos būtų įgyvendinamos, be kita ko, kad jų būtų laikomasi visais valdžios lygmenimis ir kad jų laikytųsi perduotas valdžios funkcijas atliekantys subjektai. Kiekviena Šalis sąžiningai siekia užtikrinti, kad būtų pasiekti šiame Susitarime nustatyti tikslai.

               (3)Šis Susitarimas yra Asociacijos susitarimo 479 straipsnio 5 dalyje nurodytas susitarimas. Jei labai šiurkščiai ir iš esmės pažeidžiama kuri nors iš Asociacijos susitarimo 2 straipsnyje kaip esminiai elementai nurodytų pareigų ir tai kelia grėsmę tarptautinei taikai bei saugumui ir reikalauja nedelsiant imtis atsakomųjų veiksmų, Šalis gali imtis tinkamų su šiuo Susitarimu susijusių priemonių. Tokių tinkamų priemonių imamasi vadovaujantis Asociacijos susitarimo 478 straipsniu.

               10 straipsnis

               Apsaugos priemonės

               (1)Bet kuri Šalis gali imtis tinkamų apsaugos priemonių, jei mano, kad kitos Šalies krovininio kelių transporto paslaugų teikėjų vykdomos vežimo operacijos kelia grėsmę kelių eismo saugumui. Apsaugos priemonės turi visiškai atitikti tarptautinę teisę, būti proporcingos ir turi būti taikomos tik tokiu mastu ir tiek laiko, kiek išties būtina padėčiai ištaisyti arba užtikrinti, kad nesutriktų šio Susitarimo veikimas. Pirmenybė teikiama toms priemonėms, kurios mažiausiai sutrikdo šio Susitarimo veikimą.

               (2)Prieš pradėdama tartis, atitinkama Šalis praneša kitai Šaliai apie priemones, kurių imtasi, ir pateikia visą susijusią informaciją.

               (3)Siekdamos surasti abipusiškai priimtiną sprendimą, Šalys nedelsdamos pradeda tartis Jungtiniame komitete.

               (4)Visi veiksmai, kurių imtasi pagal šio straipsnio nuostatas, nutraukiami, kai tik pažeidimą padariusi Šalis vėl ima laikytis šio Susitarimo nuostatų arba kai nebelieka grėsmės kelių eismo saugumui.

               11 straipsnis

               Teritorinis taikymas

               Šis Susitarimas taikomas teritorijoje, kurioje taikoma Europos Sąjungos sutartis ir Sutartis dėl Europos Sąjungos veikimo (joje jis taikomas tose sutartyse nustatytomis sąlygomis), ir Ukrainos teritorijoje, kurią riboja tarptautiniu mastu pripažintos sienos.

               Jo taikymas sustabdomas tose srityse, kurių Ukrainos Vyriausybė veiksmingai nekontroliuoja.

               12 straipsnis

               Susitarimo nutraukimas

               (1)Bet kuri Šalis gali bet kada diplomatiniais kanalais raštu pranešti kitai Šaliai apie savo sprendimą nutraukti šį Susitarimą. Susitarimas nutraukiamas po dviejų savaičių nuo tokio pranešimo, išskyrus atvejus, kai pranešimą pateikusi Šalis jame nurodo vėlesnę įsigaliojimo datą. Tokiu atveju ši data gali būti ne daugiau nei dviem mėnesiais vėlesnė už pranešimo datą.

               (2)Krovininio kelių transporto paslaugų teikėjams, kurių transporto priemonės pasibaigus šio Susitarimo galiojimui yra kitos Šalies teritorijoje, leidžiama vykti tranzitu per tos Šalies teritoriją siekiant sugrįžti į Šalies, kurioje jie yra įsisteigę, teritoriją.

               (3)Patikslinama, kad 1 dalyje nurodyta pranešimo data yra diena, kurią jį gauna kita Šalis.

               (4)Dėl to, kad šis Susitarimas baigia galioti pagal 6 straipsnį arba yra nutraukiamas pagal šio straipsnio 1 dalį, negali būti apribotos (palyginti su padėtimi dieną prieš šio Susitarimo įsigaliojimą) Šalių viena kitai suteikiamos galimybės patekti į kelių transporto paslaugų rinką. Šiuo tikslu, jei Šalys nesudaro paskesnio susitarimo, nuo šio Susitarimo galiojimo pabaigos arba jo nutraukimo dienos vėl taikomos dieną prieš šio Susitarimo įsigaliojimą galiojusiuose dvišaliuose Europos Sąjungos valstybių narių ir Ukrainos susitarimuose nustatytos patekimo į rinką teisės.

               13 straipsnis

               Įsigaliojimas ir laikinas taikymas

               (1)Šį Susitarimą Šalys ratifikuoja arba patvirtina pagal savo vidaus procedūras. Šis Susitarimas įsigalioja tą dieną, kurią Šalys viena kitai praneša, kad šiam tikslui reikalingos teisinės kiekvienos jų vidaus procedūros yra baigtos.

               (2)Nepaisant 1 dalies, Sąjunga ir Ukraina susitaria laikinai taikyti šį Susitarimą nuo jo pasirašymo dienos.

               (3)Taikant atitinkamas šio Susitarimo nuostatas, visos jose pateiktos nuorodos į šio Susitarimo įsigaliojimo datą laikomos nuorodomis į datą, nuo kurios šis Susitarimas laikinai taikomas pagal šio straipsnio 2 dalį.

               Sudaryta airių, anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir ukrainiečių kalbomis, ir tekstai kiekviena šių kalbų yra vienodai autentiški.

               TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.

               Sudaryta Lione (data).

                  Europos Sąjungos vardu

                  Ukrainos vardu

                     (1)

                        2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4.).

                     (2)

                        Kad nekiltų abejonių, pažymėtina, kad nei šis straipsnis, nei šis Susitarimas negali būti aiškinami taip, kad jais būtų suteikiamos teisės ar nustatomos pareigos, kuriomis galima tiesiogiai remtis Šalių vidaus teismuose.


               EUROPOS KOMISIJA
            Briuselis, 2022 06 17
            COM(2022) 310 final
            2022/0202(NLE)

            Pasiūlymas
            TARYBOS SPRENDIMAS
            dėl Europos Sąjungos ir Moldovos Respublikos susitarimo dėl krovinių vežimo keliais pasirašymo Europos Sąjungos vardu ir jo laikino taikymo

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Dėl Rusijos agresijos karo prieš Ukrainą vežti krovinius iš Moldovos Respublikos tapo labai sudėtinga. Kad išvengtų tranzito per Ukrainos teritoriją – iki šiol tai buvo vienintelis būdas pasiekti trečiųjų šalių rinkas į rytus nuo Ukrainos – Moldovos veiklos vykdytojai turi ieškoti alternatyvių maršrutų. Netekus tranzito per Ukrainą galimybės iškilo pavojus, kad Moldovos veiklos vykdytojai nebegalės įvykdyti ilgalaikių sutarčių su prekybos partneriais rytuose dėl prekių (visų pirma žemės ūkio produktų) tiekimo. Tai taip pat susiję su faktu, kad veiklos vykdytojams dabar gali tekti ieškoti kitų verslo partnerių, taigi ir padidinti savo dvišalių vežimo operacijų su Europos Sąjungos valstybėmis narėmis mastą.

               Krovinių vežimas keliais tarp Sąjungos ir Moldovos Respublikos šiuo metu reglamentuojamas dviem pagrindiniais mechanizmais: dvišaliais valstybių narių ir Moldovos Respublikos transporto susitarimais ir leidimais, suteikiamais pagal Europos transporto ministrų konferencijos (ETMK) daugiašalę kvotų sistemą, kurią administruoja Tarptautinis transporto forumas. Pagal abu šiuos mechanizmus abiejų šalių vežėjams taikomos tranzito ir dvišalės prekybos kvotos.

               Todėl dėl šios situacijos Moldovos veiklos vykdytojai turėtų padidinti tranzitą per Europos Sąjungą ir dvišalių vežimo keliais operacijų su valstybėmis narėmis mastą. Tai taip pat paremtų Moldovos visuomenę ir ekonomiką, kurias smarkiai paveikė Rusijos agresijos karas ir kurios laikinai priėmė daugiau nei 350 000 pabėgėlių iš Ukrainos, vykstančių tranzitu per šalį į kitas šalis.  Tačiau labai tikėtina, kad daugėjant vežimo keliais operacijų, palyginti su įprastomis aplinkybėmis, bus viršytos valstybių narių ir Moldovos Respublikos dvišaliuose susitarimuose nustatytos ir pagal ETMK sistemą, kurią administruoja Tarptautinis transporto forumas, suteiktos kvotos.

               Taigi šis Europos Sąjungos ir Moldovos Respublikos susitarimas dėl kelių transporto pakeistų galiojančius dvišalius valstybių narių ir Moldovos transporto susitarimus ir sudarytų palankesnes sąlygas veiklos vykdytojams naudotis alternatyviais krovinių vežimo keliais maršrutais, nes būtų liberalizuotos dvišalės operacijos ir tranzitas tarp abiejų Šalių.

               Todėl tikslinga pasirašyti Europos Sąjungos ir Moldovos Respublikos susitarimą, kuriuo liberalizuojamas krovinių vežimas keliais, susijęs su dvišalėmis operacijomis ir tranzitu. Šis Susitarimas turėtų būti ribotos trukmės, tačiau numatoma galimybė jį pratęsti.

               •Suderinamumas su kitomis Sąjungos politikos sritimis

                  Šis Susitarimas atitinka dabartinę ES išorės santykių su Moldovos Respublika politiką. Moldovos Respublikos vyriausybė paprašė tokio susitarimo kaip skubios priemonės.

                  Susitarimas su Moldovos Respublika dėl krovinių vežimo keliais taip pat atitiktų Asociacijos susitarimą
                     1
                  , nes jo 82 straipsnyje raginama bendradarbiauti gerinant prekių judėjimą, didinant transporto srautų tarp Moldovos Respublikos, ES ir trečiųjų regiono šalių sklandumą, panaikinant administracines, technines ir kitas kliūtis.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Sutarties dėl Europos Sąjungos veikimo (SESV) 91 straipsnis kartu su 218 straipsnio 5 dalimi.

               •Subsidiarumo principas (neišimtinės kompetencijos atveju)

                   Netaikoma.

               •Proporcingumo principas

                  Susitarimas yra veiksmingiausia priemonė ES ir Moldovos Respublikos kelių transporto srities santykiams stiprinti, nes juo panaikinami esami apribojimai, nustatyti kvotų ir leidimų sistemose.

                  Dėl šio Susitarimo jokios papildomos administracinės ar finansinės naštos, palyginti su dabartine padėtimi, nei valstybių narių valdžios institucijoms, nei sektoriui nebus. Priešingai, jis turėtų sumažinti administracinę naštą tiek sektoriui, tiek valstybėms narėms. Visų pirma ES vežėjams nebereikės vežimo naudojantis nurodytų kategorijų transporto teisėmis (tranzito ir dvišalėmis teisėmis) leidimų, o tai sumažins ES transporto sektoriui ir valstybių narių valdžios institucijoms tenkančią naštą, susijusią su tokių leidimų išdavimo ir spausdinimo administraciniais formalumais.

               •Priemonės pasirinkimas

                  Tarptautinis susitarimas

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  Netaikoma.

               •Tiriamųjų duomenų rinkimas ir naudojimas

                  Netaikoma.

               •Poveikio vertinimas

                  Netaikoma.

               •Reglamentavimo tinkamumas ir supaprastinimas

                  Netaikoma.

               •Pagrindinės teisės

                  Netaikoma.

               4.POVEIKIS BIUDŽETUI

                  Pasiūlymas neturi poveikio Sąjungos biudžetui.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Šio Susitarimo 5 ir 6 straipsniuose nustatytas peržiūros mechanizmas, kuriuo siekiama įvertinti Susitarimo pratęsimo poreikį ir trukmę. Šiuo tikslu 5 straipsnio 2 dalyje ir 6 straipsnio 2 dalyje nustatyta, kad ne vėliau nei prieš tris mėnesius iki Susitarimo galiojimo pabaigos sušaukiamas Jungtinio komiteto posėdis.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

               1 straipsniu suteikiami įgaliojimai pasirašyti Susitarimą Sąjungos vardu su sąlyga, kad jis bus sudarytas.

               2 straipsnyje reikalaujama, kad Tarybos generalinis sekretoriatas parengtų įgaliojamąjį raštą, kuriuo Komisijos nurodytam asmeniui ar asmenims suteikiami įgaliojimai pasirašyti Susitarimą su sąlyga, kad jis bus sudarytas.

               3 straipsnyje pagal Susitarimo 12 straipsnį numatomas laikinas taikymas.

                  4 straipsnyje nustatoma siūlomo sprendimo įsigaliojimo data.

               2022/0202 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Moldovos Respublikos susitarimo dėl krovinių vežimo keliais pasirašymo Europos Sąjungos vardu ir jo laikino taikymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)2022 m. birželio 2 d. Taryba suteikė įgaliojimus pradėti derybas su Moldovos Respublika dėl Europos Sąjungos ir Moldovos Respublikos susitarimo dėl krovinių vežimo keliais (toliau – Susitarimas);

               (2)2022 m. birželio 15 d. derybos sėkmingai baigtos;

               (3)atsižvelgiant į tai, kad dėl Rusijos pradėto agresijos karo prieš Ukrainą Moldovos Respublikos transporto sektoriuje kyla didelių sutrikimų, Moldovos veiklos vykdytojams būtina rasti prekių vežimo keliais tranzitu per Europos Sąjungos teritoriją alternatyvių maršrutų ir rasti naujų jų prekių eksporto rinkų;

               (4)pagal Europos transporto ministrų konferencijos (ETMK) daugiašalę kvotų sistemą, kurią administruoja Tarptautinis transporto forumas, suteiktais leidimais ir galiojančiais dvišaliais susitarimais su Moldovos Respublika Moldovos krovininio kelių transporto paslaugų teikėjams nesuteikiama būtino lankstumo, kad jie galėtų padidinti vežimo per Europos Sąjungą, iš jos ir į ją operacijų mastą ir jas planuoti, todėl labai svarbu liberalizuoti krovinių vežimo keliais dvišales operacijas, taip pat tranzitą;

               (5)todėl šis ribotos trukmės Susitarimas su galimybe jį pratęsti turėtų būti skubiai Europos Sąjungos vardu pasirašytas su sąlyga, kad bus sudarytas vėliau;

               (6)siekiant, kad šio Susitarimo naudingą poveikį krovinių vežimo sektorius patirtų kuo greičiau, pagal jo 12 straipsnį Susitarimas turėtų būti taikomas laikinai,

               PRIĖMĖ ŠĮ SPRENDIMĄ:

               1 straipsnis

               Europos Sąjungos vardu patvirtinamas Europos Sąjungos ir Moldovos Respublikos susitarimo dėl krovinių vežimo keliais pasirašymas su sąlyga, kad Susitarimas bus sudarytas.

               Susitarimo tekstas pateikiamas šio sprendimo 1 priede.

               2 straipsnis

               Tarybos generalinis sekretoriatas parengia įgaliojamąjį raštą, kuriuo Komisijos nurodytam (-iems) asmeniui (-ims) suteikiami įgaliojimai pasirašyti Susitarimą su sąlyga, kad jis bus sudarytas.

               3 straipsnis

               Susitarimas pagal jo 12 straipsnį laikinai taikomas nuo jo pasirašymo dienos tol, kol įsigalios.

               4 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas / Pirmininkė

                     (1)

                         Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimas

    ---documentbreak---

               EUROPOS KOMISIJA
            Briuselis, 2022 06 17
            COM(2022) 310 final

            PRIEDAS
            prie
            Tarybos sprendimo
            dėl Europos Sąjungos ir Moldovos Respublikos susitarimo dėl krovinių vežimo keliais pasirašymo Europos Sąjungos vardu ir jo laikino taikymo

               PRIEDAS

               EUROPOS SĄJUNGOS
               IR MOLDOVOS
               SUSITARIMAS
               DĖL KROVINIŲ VEŽIMO KELIAIS

               EUROPOS SĄJUNGA (toliau taip pat – Sąjunga),

               ir EUROPOS SĄJUNGA

               (toliau taip pat – Sąjunga),

               ir

               MOLDOVOS RESPUBLIKA,

               (toliau kiekviena iš jų atskirai vadinama Šalimi, o kartu – Šalimis),

               1.PRIPAŽINDAMOS, kad dėl Rusijos pradėto agresijos karo prieš Ukrainą Moldovos Respublikos transporto sektoriuje kyla didelių sutrikimų,

               2.PRIPAŽINDAMOS, kad iš Moldovos Respublikos neįmanoma eksportuoti prekių pagrindiniais per Ukrainą einančiais transporto maršrutais ir kad siekiant užtikrinti tiekimo grandinių ir aprūpinimo maistu saugumą būtina skubiai pradėti naudotis alternatyviais iš Moldovos Respublikos per Europos Sąjungos teritoriją einančiais maršrutais,

               3.NORĖDAMOS paremti Moldovos Respublikos visuomenę ir ekonomiką, būtent leisti Sąjungos ir Moldovos Respublikos krovininio kelių transporto paslaugų teikėjams prireikus vykdyti krovinių vežimo į Moldovos Respublikos teritoriją ir per ją operacijas, taip pat sudaryti Moldovos Respublikai sąlygas toliau koreguoti savo ekonomikos ir transporto modelius atsižvelgiant į Rusijos agresijos karo poveikį tarptautinėms rinkoms,

               4.AKREIPDAMOS DĖMESĮ Į TAI, kad dabartinė keleto valstybių narių suteiktais leidimais grindžiama sistema nesuteikia Moldovos Respublikos krovininio kelių transporto paslaugų teikėjams lankstumo, būtino, kad jie galėtų padidinti vežimo per Sąjungą, iš jos ir į ją operacijų mastą,

               5.PASIRYŽUSIOS užtikrinti, kad jų viena kitai suteikiamos patekimo į krovinių vežimo keliais rinką galimybės, kuriomis šiuo metu gali naudotis bet kurioje iš jų įsisteigę kelių transporto paslaugų teikėjai, ateityje jokiu būdu nebūtų apribotos, palyginti su dabartine padėtimi,

               6.PASIRYŽUSIOS liberalizuoti tranzito ir dvišalio tarptautinio vežimo tarp Sąjungos ir Moldovos Respublikos operacijas, kad būtų sudarytos sąlygos būtinam prekių vežimui, ir taip paremti Moldovos Respublikos ekonomiką, taip pat suteikti viena kitai vienodas abipuses teises vykdyti tranzito ir dvišalio tarptautinio vežimo tarp tų teritorijų operacijas,

               7.AKREIPDAMOS DĖMESĮ Į TAI, kad Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimo (toliau – Asociacijos susitarimas) X priede Moldovos Respublika įsipareigoja laipsniškai suderinti savo kelių transporto teisės aktus su tame priede išvardytais Sąjungos teisės aktais ir tarptautinės teisės aktais,

               8.NORĖDAMOS, kad įgyvendinant šio Susitarimo nuostatas būtų taikomas Asociacijos susitarimo skyrius dėl ginčų sprendimo,

               9.PRIPAŽINDAMOS, kad neįmanoma nuspėti Rusijos agresijos karo poveikio Ukrainos transporto sektoriui ir infrastruktūrai, kurį jaučia ir Moldovos Respublikos veiklos vykdytojai, trukmės, ir dėl to numatydamos ne vėliau nei prieš tris mėnesius iki šio Susitarimo galiojimo pabaigos Jungtiniame komitete pasitarti dėl poreikio jį pratęsti,

               10.PRIPAŽINDAMOS, kad Europos šalių susitarimas dėl kelių transporto priemonių ekipažų, važinėjančių tarptautiniais maršrutais, darbo (AETR) padės užtikrinti, kad vežimo operacijos pagal šį Susitarimą būtų vykdomos laikantis su vairuotojų darbo sąlygomis ir sąžininga konkurencija susijusių taisyklių ir nekeliant pavojaus kelių eismo saugumui,

               SUSITARĖ:

               1 straipsnis

               Tikslai

               1.Šio susitarimo tikslas – atsižvelgiant į Rusijos agresijos karo prieš Ukrainą padarinius ir į didelius jo sukeltus sutrikimus Moldovos Respublikos kelių transporto sektoriuje, laikinai palengvinti krovinių vežimą keliais tarp Europos Sąjungos ir Moldovos Respublikos teritorijų ir per jas, suteikiant bet kurioje iš Šalių įsisteigusiems veiklos vykdytojams papildomų teisių, susijusių su tranzitu ir krovinių vežimu tarp Šalių.

               2.Šis Susitarimas negali būti aiškinamas taip, kad juo, palyginti su padėtimi dieną prieš šio Susitarimo įsigaliojimą, būtų sumažinamos arba kitaip apribojamos Šalių viena kitai suteikiamos galimybės patekti į tarptautinių kelių transporto paslaugų rinką.

               2 straipsnis

               Taikymo sritis

               Šis Susitarimas yra taikomas tranzitui ir tarptautiniam krovinių vežimui keliais tarp Šalių už atlygį ir nedaro poveikio Europos transporto ministrų konferencijos daugiašalės kvotų sistemos, kurią administruoja Tarptautinis transporto forumas, taisyklių taikymui. Jis netaikomas krovinių vežimui keliais Europos Sąjungos valstybėse narėse ar tarp jų. Be to, jis netaikomas tranzitui per kitos Šalies teritoriją, susijusiam su krovinių vežimu tarp trečiųjų valstybių.

               3 straipsnis

               Apibrėžtys

               Šiame Susitarime vartojamų terminų apibrėžtys:

               (1)įsisteigimo Šalis – Šalis, kurioje įsisteigęs krovininio kelių transporto paslaugų teikėjas;

               (2)krovininio kelių transporto paslaugų teikėjas – krovinių vežimo veikla komerciniais tikslais besiverčiantis fizinis arba juridinis asmuo, kuris yra įsisteigęs vienoje iš Šalių pagal tos Šalies teisę ir kuriam ta Šalis yra suteikusi leidimą motorinėmis transporto priemonėmis ar jų junginiais vykdyti tarptautinio krovinių vežimo už atlygį veiklą;

               (3)transporto priemonė – vienoje iš Šalių įregistruota motorinė transporto priemonė arba transporto priemonių junginys, kurio bent motorinė priemonė yra įregistruota vienoje iš Šalių, naudojami tik kroviniams vežti;

               (4)tranzitas – vienoje iš Šalių įsisteigusio krovininio kelių transporto paslaugų teikėjo vykdomas transporto priemonių judėjimas kitos Šalies teritorijoje nepakraunant ir neiškraunant krovinių;

               (5)dvišalis tarptautinis vežimas – pakrautos transporto priemonės reisai iš įsisteigimo Šalies teritorijos į kitos Šalies teritoriją ir atvirkščiai, per kuriuos tranzitu kertama arba nekertama trečiosios valstybės teritorija.

               4 straipsnis

               Teisė teikti kelių transporto paslaugas

               Krovininio kelių transporto paslaugų teikėjai turi teisę vykdyti šias krovinių vežimo keliais operacijas:

               (a)pakrautos transporto priemonės reisus, kurių išvykimo ir atvykimo vietos yra dviejų skirtingų Šalių teritorijoje ir per kuriuos tranzitu kertama arba nekertama trečiosios valstybės teritorija;

               (b)pakrautos transporto priemonės reisus iš įsisteigimo Šalies teritorijos į tos pačios Šalies teritoriją, per kuriuos tranzitu kertama kitos Šalies teritorija;

               (c)pakrautos transporto priemonės reisus iš įsisteigimo Šalies teritorijos į trečiąją valstybę ar atvirkščiai, per kuriuos tranzitu kertama kitos Šalies teritorija;

               (d)nepakrautos transporto priemonės reisus, jungiamus su a, b ir c punktuose nurodytais reisais.

               5 straipsnis

               Taikymo trukmė

               1.Šis Susitarimas taikomas iki 2023 m. kovo 31 d.

               2.Ne vėliau nei prieš tris mėnesius iki Susitarimo galiojimo pabaigos Šalys pasitaria dėl poreikio jį pratęsti. Šiuo klausimu Šalys tariasi Jungtiniame komitete, kaip nurodyta 6 straipsnio 2 dalyje.

               6 straipsnis

               Jungtinis komitetas

               1.Įsteigiamas Jungtinis komitetas. Jis prižiūri ir stebi, kaip taikomas ir įgyvendinamas šis Susitarimas, ir periodiškai tikrina, kaip jis veikia atsižvelgiant į jo tikslus.

               2.Jungtinis komitetas sušaukiamas bet kurio iš jo bendrapirmininkių prašymu. Be to, ne vėliau nei prieš tris mėnesius iki Susitarimo galiojimo pabaigos jis sušaukiamas tam, kad pagal 5 straipsnio 2 dalį įvertintų, ar Susitarimą reikia pratęsti, ir priimtų atitinkamą sprendimą. Sprendimą dėl tokio pratęsimo ir, jei aktualu, dėl jo trukmės, Jungtinis komitetas priima vadovaudamasis šio straipsnio 5 dalimi.

               3.Jungtinį komitetą sudaro Šalių atstovai. Europos Sąjungos valstybių narių atstovai Jungtinio komiteto posėdžiuose gali dalyvauti stebėtojų teisėmis.

               4.Jungtiniam komitetui paeiliui pirmininkauja Europos Sąjungos atstovas ir Moldovos Respublikos atstovas.

               5.Jungtinis komitetas savo sprendimus priima bendru sutarimu. Sprendimai Šalims privalomi, jos imasi visų būtinų jų įgyvendinimo priemonių.

               6.Jungtinis komitetas priima savo darbo tvarkos taisykles.

               7 straipsnis

               Ginčų sprendimas
                  1

               Kilus Šalių tarpusavio ginčui dėl šio Susitarimo aiškinimo ir taikymo, mutatis mutandis taikomos Asociacijos susitarimo V antraštinės dalies 14 skyriaus nuostatos.

               8 straipsnis

               Pareigų vykdymas

               1.Kiekviena Šalis visiškai atsako už visų šio Susitarimo nuostatų laikymąsi.

               2.Kiekviena Šalis užtikrina, jog būtų imtasi visų būtinų priemonių, kad šio Susitarimo nuostatos būtų įgyvendinamos, be kita ko, kad jų būtų laikomasi visais valdžios lygmenimis ir kad jų laikytųsi perduotas valdžios funkcijas atliekantys subjektai. Kiekviena Šalis sąžiningai siekia užtikrinti, kad būtų pasiekti šiame Susitarime nustatyti tikslai.

               3.Šis Susitarimas yra Asociacijos susitarimo 458 straipsnio 1 dalyje nurodytas konkretus susitarimas. Jei labai šiurkščiai ir iš esmės pažeidžiama kuri nors iš Asociacijos susitarimo 2 straipsnio 1 dalyje kaip esminiai elementai nurodytų pareigų ir tai kelia grėsmę tarptautinei taikai bei saugumui ir reikalauja nedelsiant imtis atsakomųjų veiksmų, Šalis gali imtis tinkamų su šiuo Susitarimu susijusių priemonių. Tokių tinkamų priemonių imamasi vadovaujantis Asociacijos susitarimo 455 straipsniu.

               9 straipsnis

               Apsaugos priemonės

               1.Bet kuri Šalis gali imtis tinkamų apsaugos priemonių, jei mano, kad kitos Šalies krovininio kelių transporto paslaugų teikėjų vykdomos vežimo operacijos kelia grėsmę kelių eismo saugumui. Apsaugos priemonės turi visiškai atitikti tarptautinę teisę, būti proporcingos ir turi būti taikomos tik tokiu mastu ir tiek laiko, kiek išties būtina padėčiai ištaisyti arba užtikrinti, kad nesutriktų šio Susitarimo veikimas. Pirmenybė teikiama toms priemonėms, kurios mažiausiai sutrikdo šio Susitarimo veikimą.

               2.Prieš pradėdama tartis, atitinkama Šalis praneša kitai Šaliai apie priemones, kurių imtasi, ir pateikia visą susijusią informaciją.

               3.Siekdamos surasti abipusiškai priimtiną sprendimą, Šalys nedelsdamos pradeda tartis Jungtiniame komitete.

               4.Visi veiksmai, kurių imtasi pagal šio straipsnio nuostatas, nutraukiami, kai tik pažeidimą padariusi Šalis vėl ima laikytis šio Susitarimo nuostatų arba kai nebelieka grėsmės kelių eismo saugumui.

               10 straipsnis

               Teritorinis taikymas

               Šis Susitarimas taikomas teritorijoje, kurioje taikoma Europos Sąjungos sutartis ir Sutartis dėl Europos Sąjungos veikimo (joje jis taikomas tose sutartyse nustatytomis sąlygomis), ir Moldovos Respublikos teritorijoje.

               Jo taikymas laikinai sustabdomas tose srityse, kurių Moldovos Respublikos Vyriausybė veiksmingai nekontroliuoja. Jo taikymas gali būti atnaujintas Asociacijos tarybai arba Asociacijos jungtiniam komitetui priėmus sprendimą, kuriuo patvirtinama, kad Moldovos Respublika gali užtikrinti visišką šio Susitarimo laikymąsi.

               11 straipsnis

               Susitarimo nutraukimas

               1.Bet kuri Šalis gali bet kada diplomatiniais kanalais raštu pranešti kitai Šaliai apie savo sprendimą nutraukti šį Susitarimą. Susitarimas nutraukiamas po dviejų savaičių nuo tokio pranešimo, išskyrus atvejus, kai pranešimą pateikusi Šalis jame nurodo vėlesnę įsigaliojimo datą. Tokiu atveju ši data gali būti ne daugiau nei dviem mėnesiais vėlesnė už pranešimo datą.

               2.Krovininio kelių transporto paslaugų teikėjams, kurių transporto priemonės pasibaigus šio Susitarimo galiojimui yra kitos Šalies teritorijoje, leidžiama vykti tranzitu per tos Šalies teritoriją siekiant sugrįžti į Šalies, kurioje jie yra įsisteigę, teritoriją.

               3.Patikslinama, kad 1 dalyje nurodyta pranešimo data yra diena, kurią jį gauna kita Šalis.

               4.Dėl to, kad šis Susitarimas baigia galioti pagal 5 straipsnį arba yra nutraukiamas pagal šio straipsnio 1 dalį, negali būti apribotos (palyginti su padėtimi dieną prieš šio Susitarimo įsigaliojimą) Šalių viena kitai suteikiamos galimybės patekti į kelių transporto paslaugų rinką. Šiuo tikslu, jei Šalys nesudaro paskesnio susitarimo, nuo šio Susitarimo galiojimo pabaigos arba jo nutraukimo dienos vėl taikomos dieną prieš šio Susitarimo įsigaliojimą galiojusiuose dvišaliuose Europos Sąjungos valstybių narių ir Moldovos Respublikos susitarimuose nustatytos patekimo į rinką teisės.

               12 straipsnis

               Įsigaliojimas ir laikinas taikymas

               1.Šį Susitarimą Šalys ratifikuoja arba patvirtina pagal savo vidaus procedūras. Šis Susitarimas įsigalioja tą dieną, kurią Šalys viena kitai praneša, kad šiam tikslui reikalingos teisinės kiekvienos jų vidaus procedūros yra baigtos.

               2.Nepaisant 1 dalies, Sąjunga ir Moldovos Respublika susitaria laikinai taikyti šį Susitarimą nuo jo pasirašymo dienos.

               3.Taikant atitinkamas šio Susitarimo nuostatas, visos jose pateiktos nuorodos į šio Susitarimo įsigaliojimo datą laikomos nuorodomis į datą, nuo kurios šis Susitarimas laikinai taikomas pagal šio straipsnio 2 dalį.

               Sudaryta airių, anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis, ir tekstai kiekviena šių kalbų yra vienodai autentiški.

               TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.

               Sudaryta Briuselyje (data).

                  Europos Sąjungos vardu

                  Moldovos Respublikos vardu

                     (1)

                        Kad nekiltų abejonių, pažymėtina, kad nei šis straipsnis, nei šis Susitarimas negali būti aiškinami taip, kad jais būtų suteikiamos teisės ar nustatomos pareigos, kuriomis galima tiesiogiai remtis Šalių vidaus teismuose.


               EUROPOS KOMISIJA
            Briuselis, 2022 06 20
            COM(2022) 290 final
            2022/0190(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Centrinėje laivybos Reinu komisijoje, dėl persvarstytų Laivybos Reinu darbuotojų nuostatų priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi, dėl Centrinės laivybos Reinu komisijos (CCNR) artimiausiais mėnesiais rašytine procedūra planuojamos priimti rezoliucijos dėl Laivybos Reinu darbuotojų nuostatų projekto. Laivybos Reinu darbuotojų nuostatai šiuo metu persvarstomi siekiant atsižvelgti į 2017 m. gruodžio 12 d. Europos Parlamento ir Tarybos direktyvą (ES) 2017/2397 dėl vidaus vandenų laivybos srities profesinių kvalifikacijų pripažinimo, kuria panaikinamos Tarybos direktyvos 91/672/EEB ir 96/50/EB
                  1
               .

               2.Pasiūlymo aplinkybės

               2.1.CCNR

               CCNR yra tarptautinė organizacija, turinti reguliavimo kompetenciją vidaus vandenų laivybos transporto Reinu klausimais. CCNR šalys yra keturios ES valstybės narės (Belgija, Prancūzija, Vokietija ir Nyderlandai) ir Šveicarija.

               Persvarstytoje 1868 m. spalio 17 d. Manheime pasirašytoje Konvencijoje dėl laivybos Reinu nustatyta teisinė sistema, kuria reglamentuojamas Reino upės naudojimas vidaus vandenų laivybai, ir CCNR įgaliojimai. Šiuo metu taikoma Konvencijos redakcija yra Konvencijos, kuria iš dalies keičiama persvarstyta Konvencija dėl laivybos Reinu, priimtos 1963 m. lapkričio 20 d. ir įsigaliojusios 1967 m. balandžio 14 d., rezultatas.

               Pagal šią teisinę sistemą CCNR priėmė keletą reglamentų. Teisės aktas, kuriuo reglamentuojami su įgula susiję reikalavimai, yra Laivybos Reinu darbuotojų nuostatai.

               Plenariniai posėdžiai vyksta du kartus per metus. Juose dalyvauja CCNR valstybių narių atstovai. Plenariniuose posėdžiuose priimami CCNR sprendimai. Juose priimamos Centrinės komisijos rezoliucijos ir priimami bei iš dalies keičiami jos techniniai reglamentai. Kiekviena CCNR valstybė narė turi po vieną balsą, o sprendimai priimami vienbalsiai.  Išimtiniais atvejais sprendimai gali būti priimami rašytine procedūra, taip pat vienbalsiai. Rezoliucijos yra teisiškai privalomos. ES nėra CCNR narė.

               2.2.Numatomas CCNR aktas

               Artimiausiais mėnesiais CCNR planuoja priimti rezoliuciją, kuria būtų iš dalies pakeisti Laivybos Reinu darbuotojų nuostatai – techninis reglamentas, kuriame išdėstyti su įgula susiję reikalavimai. CCNR nariams privalomas tokių nuostatų pobūdis įtvirtintas 1868 m. spalio 17 d. Manheimo konvencijoje. Pakeitimas būtinas siekiant atsižvelgti į Direktyvą (ES) 2017/2397. Nors Reinu plaukiojantiems įgulos nariams taikomi reikalavimai nepatenka į direktyvų 91/672/EEB ir 96/50/EB taikymo sritį, Direktyva 2017/2397 išplečiamas jos taisyklių taikymas: įtraukiama laivyba Reinu
                  2
               .

               Direktyvos (ES) 2017/2397 10 straipsnio 2 dalyje nustatyta:

               „2. Bet kuris kvalifikacijos pažymėjimas, tarnybos įrašų knygelė ar laivo žurnalas, išduotas remiantis Laivybos Reinu darbuotojų nuostatais, kuriuose nustatyti reikalavimai visiškai atitinka nustatytuosius šioje direktyvoje, galioja visuose Sąjungos vidaus vandenų keliuose. Tokie pažymėjimai, tarnybos įrašų knygelės ir laivo žurnalai, išduoti trečiosios šalies, galioja visuose Sąjungos vidaus vandenų keliuose, jei ta trečioji šalis pagal savo jurisdikciją pripažįsta Sąjungos dokumentus, išduotus pagal šią direktyvą.“

               Todėl šios direktyvos 10 straipsnio 2 dalyje reikalaujama, jog tam, kad pagal Laivybos Reinu darbuotojų nuostatus išduoti kvalifikacijos pažymėjimai, tarnybos įrašų knygelės ar laivo žurnalai galiotų Sąjungos vidaus vandenų keliuose, Laivybos Reinu darbuotojų nuostatuose nustatyti reikalavimai turi visiškai atitikti nustatytuosius šioje direktyvoje. Kad dokumentai, išduoti pagal Laivybos Reinu darbuotojų nuostatus po 2022 m. sausio 17 d., galiotų ES, Laivybos Reinu darbuotojų nuostatai turi būti atitinkamai persvarstyti.

               Rezoliucijas rengia komitetai ir darbo grupės. CCNR Socialinių klausimų, užimtumo ir profesinio mokymo komitetas (STF) ir jo Socialinių klausimų, užimtumo ir profesinio mokymo darbo grupė (STF/G) yra atsakingi už profesinės kvalifikacijos klausimus. Atsižvelgdama į toliau minimą Komisijos neoficialųjį dokumentą, CCNR įsteigė Laivybos Reinu darbuotojų nuostatų specialios paskirties darbo grupę, kad ši peržiūrėtų pirminį projektą.

               Šio projekto peržiūra pradėta 2018 m. birželio mėn. Ši tema buvo aptarta šiuose techniniuose posėdžiuose, kuriuose CCNR lygmeniu pasiektas susitarimas dėl pirmojo projekto:

               ·STF/G posėdžiuose (2018 m. kovo 22 d., 2018 m. rugsėjo 6 d., 2019 m. sausio 22–23 d., 2019 m. vasario 21 d., 2019 m. kovo 19 d., 2019 m. gegužės 9 d., 2019 m. rugsėjo 10–11 d., 2019 m. spalio 9 d., 2019 m. lapkričio 6–7 d.);

               ·STF posėdžiuose (2018 m. kovo 21 d., 2019 m. kovo 19 d., 2019 m. spalio 10 d.);

               ·CCNR plenariniuose posėdžiuose (2018 m. birželio 7 d., 2019 m. gruodžio 4 d.).

               2020 m. spalio 22 d. Komisija pateikė Tarybai neoficialų dokumentą, kad 2020 m. lapkričio 5 d. CCNR SFT darbo grupės posėdyje ir 2020 m. gruodžio 3 d. CCNR plenariniame posėdyje būtų nustatyta ES pozicija dėl 2019 m. gruodžio 20 d. Komisijai pateiktos pirmosios Laivybos Reinu darbuotojų nuostatų redakcijos.  Kai kurios pirmosios projekto redakcijos nuostatos sukėlė didelį susirūpinimą, nes buvo nesuderinamos su Direktyvoje (ES) 2017/2397 nustatytomis nuostatomis arba jas atitiko ne visiškai.  Taryba nepriėmė pozicijos, o CCNR išbraukė Laivybos Reinu darbuotojų nuostatų priėmimą iš pirmiau minėtų dviejų posėdžių darbotvarkės. Po kelių Komisijos tarnybų ir CCNR techninio pobūdžio posėdžių ir keleto pasikeitimų pasiūlymais dėl teksto redakcijos 2022 m. kovo 31 d. CCNR pateikė ketvirtąją persvarstyto Laivybos Reinu darbuotojų nuostatų projekto redakciją. Šio pasiūlymo dalykas yra minėta ketvirtoji redakcija su tam tikrais Komisijos pasiūlytais pakeitimais.

               3.Pozicija, kurios turi būti laikomasi Sąjungos vardu

               Pagal SESV 218 straipsnio 9 dalį reikia priimti sprendimą, kuriuo Sąjungos vardu būtų nustatyta pozicija, nes pagal SESV 3 straipsnio 2 dalies paskutinę sakinio dalį šis dalykas priklauso išimtinei ES išorės kompetencijai, atsižvelgiant į tai, kad Laivybos Reinu darbuotojų nuostatuose numatyti klausimai Sąjungos teisėje reglamentuojami suderintomis Direktyvos (ES) 2017/2397, Direktyvos 2008/68/EB
                  3
                ir Direktyvos 2005/36/EB
                  4
                nuostatomis.

               Siūloma Sąjungos pozicija yra pritarti iš dalies pakeistos Laivybos Reinu darbuotojų nuostatų redakcijos (žr. priedą) priėmimui. Komisija mano, kad 2022 m. kovo 31 d. CCNR pateikto pasiūlymo pakeitimai reikalingi dėl toliau nurodytos priežasties.

               Direktyvos (ES) 2017/2397 10 straipsnio 2 dalyje leidžiama ES ir CCNR teisines sistemas taikyti kartu: nurodoma, kad kvalifikacijos pažymėjimai, tarnybos įrašų knygelės ir laivo žurnalai, išduoti pagal Laivybos Reinu darbuotojų nuostatus, kuriuose nustatyti reikalavimai visiškai atitinka nustatytuosius šioje direktyvoje, galioja Sąjungos vidaus vandenų keliuose.

               Tačiau tai negali pakenkti ES teisės autonomijai, nes ES teisė yra vienintelis ES dokumentų, pavyzdžiui, Sąjungos kvalifikacijos pažymėjimų, galiojimą patvirtinantis šaltinis. Visų pirma turėtų būti aišku, kad Sąjungos vidaus vandenų kelių atžvilgiu CCNR neturi kompetencijos pagal Laivybos Reinu darbuotojų nuostatus reguliuoti klausimų, susijusių su Sąjungos dokumentų galiojimu, nes šiuose nuostatuose gali būti nustatyti tik reikalavimai, taikomi pagal Laivybos Reinu darbuotojų nuostatus išduotiems dokumentams (pavyzdžiui, Reino laivavedžio pažymėjimams).

               Be to, siekiant užtikrinti visišką suderinamumą su Direktyvos (ES) 2017/2397 nuostatomis, reikia pakeisti Laivybos Reinu darbuotojų nuostatų pereinamojo laikotarpio nuostatas.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  5
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas.

               4.1.2.Taikymas aptariamuoju atveju

               CCNR yra tarptautinė organizacija. Aktas, kurį turi priimti CCNR, yra teisinę galią turintis aktas. Numatomas aktas gali labai paveikti ES teisės aktų, visų pirma Direktyvos (ES) 2017/2397, turinį. Taip yra todėl, kad Direktyvoje (ES) 2017/2397 daroma aiški nuoroda į kvalifikacijos pažymėjimus, tarnybos įrašų knygeles ir laivo žurnalus, išduotus pagal Laivybos Reinu darbuotojų nuostatus.

               Todėl būtina nustatyti poziciją, kurios Sąjungos vardu turi būti laikomasi CCNR, dėl iš dalies pakeistų Laivybos Reinu darbuotojų nuostatų priėmimo. Siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomų aktų tikslas ir turinys yra susiję su bendrąja transporto politika.

               Todėl siūlomo sprendimo materialinis teisinis pagrindas yra SESV 91 straipsnio 1 dalis.

               4.3.Išvada

               Siūlomo sprendimo teisinis pagrindas turėtų būti SESV 91 straipsnio 1 dalis kartu su SESV 218 straipsnio 9 dalimi.

               2022/0190 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Centrinėje laivybos Reinu komisijoje, dėl persvarstytų Laivybos Reinu darbuotojų nuostatų priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)persvarstyta 1868 m. spalio 17 d. Konvencija dėl laivybos Reinu, iš dalies pakeista 1963 m. lapkričio 20 d. priimta Konvencija, kuria iš dalies keičiama persvarstyta Konvencija dėl laivybos Reinu, įsigaliojo 1967 m. balandžio 14 d.;

               (2)pagal Konvencijos 17 straipsnį Centrinė laivybos Reinu komisija (CCNR) gali patvirtinti profesinių kvalifikacijų srities reikalavimus;

               (3)numatyta, kad artimiausiais mėnesiais CCNR rašytine procedūra priims rezoliuciją, kuria bus iš dalies pakeisti Laivybos Reinu darbuotojų nuostatai, siekiant atsižvelgti į Europos Parlamento ir Tarybos direktyvą (ES) 2017/2397
                  6
               . Kad pagal tuos nuostatus išduotas kvalifikacijos pažymėjimas, tarnybos įrašų knygelė ar laivo žurnalas galiotų Sąjungos vidaus vandenų keliuose, Laivybos Reinu darbuotojų nuostatuose turi būti nustatyti reikalavimai, visiškai atitinkantys nustatytuosius minėtoje direktyvoje;

               (4)nepaisant to, kad Direktyvoje (ES) 2017/2397 leidžiama, kad ES ir CCNR teisinės sistemos būtų taikomos kartu, Sąjungos teisės autonomija negali būti pažeista.  Todėl Laivybos Reinu darbuotojų nuostatuose numatytos nuostatos taikomos nedarant poveikio Direktyvos (ES) 2017/2397 taikymui, kai joje nustatomi reikalavimai tuo pačiu klausimu;

               (5)tikslinga nustatyti poziciją, kurios Sąjungos vardu turi būti laikomasi CCNR, nes persvarstytų Laivybos Reinu darbuotojų nuostatų priėmimas gali labai paveikti Sąjungos teisės aktų, visų pirma Direktyvos (ES) 2017/2397, turinį;

               (6)todėl siūloma Sąjungos pozicija yra pritarti Laivybos Reinu darbuotojų nuostatų redakcijos, kurioje nustatyti reikalavimai visiškai atitinka nustatytuosius Direktyvoje (ES) 2017/2397, priėmimui su sąlyga, kad bus padaryti priede išdėstyti pakeitimai;

               (7)Sąjunga nėra CCNR narė. Sąjungos poziciją kartu pareikš Sąjungos valstybės narės, kurios yra CCNR narės,

               PRIĖMĖ ŠĮ SPRENDIMĄ:

               1 straipsnis

               1.Pozicija, kurios Sąjungos vardu turi būti laikomasi, kai Centrinė laivybos Reinu komisija rašytine procedūra priims rezoliuciją, kuria iš dalies keičiami Laivybos Reinu darbuotojų nuostatai, yra pritarti iš dalies pakeistos tų nuostatų redakcijos, kurioje nustatyti reikalavimai visiškai atitinka nustatytuosius Direktyvoje (ES) 2017/2397, priėmimui su sąlyga, kad bus padaryti priede išdėstyti pakeitimai.

               2 straipsnis

               2.1 straipsnyje nurodytą Sąjungos poziciją kartu pareiškia Sąjungos valstybės narės, kurios yra CCNR narės.

               3 straipsnis

               Dėl 1 straipsnyje išdėstytų pozicijų nereikšmingų techninių pakeitimų gali būti susitarta be papildomo Tarybos sprendimo.

               4 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2017 m. gruodžio 12 d. Europos Parlamento ir Tarybos direktyva (ES) 2017/2397 dėl vidaus vandenų laivybos srities profesinių kvalifikacijų pripažinimo, kuria panaikinamos Tarybos direktyvos 91/672/EEB ir 96/50/EB (OL L 345, 2017 12 27, p. 53).

                     (2)

                        Žr. Direktyvos (ES) 2017/2397 4 konstatuojamąją dalį.

                     (3)

                        2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13).

                     (4)

                        2005 m. rugsėjo 7 d. Europos Parlamento ir Tarybos direktyva 2005/36/EB dėl profesinių kvalifikacijų pripažinimo (OL L 255, 2005 9 30, p. 22).

                     (5)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 64 punktas.

                     (6)

                        2017 m. gruodžio 12 d. Europos Parlamento ir Tarybos direktyva (ES) 2017/2397 dėl vidaus vandenų laivybos srities profesinių kvalifikacijų pripažinimo, kuria panaikinamos Tarybos direktyvos 91/672/EEB ir 96/50/EB (OL L 345, 2017 12 27, p. 53).

    ---documentbreak---

               EUROPOS KOMISIJA
            Briuselis, 2022 06 20
            COM(2022) 290 final

            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Centrinėje laivybos Reinu komisijoje, dėl persvarstytų Laivybos Reinu darbuotojų nuostatų priėmimo

               PRIEDAS

               Persvarstytų Laivybos Reinu darbuotojų nuostatų projektas iš dalies keičiamas taip:

               3.02 straipsnio 1 dalis pakeičiama taip:

               „1.
                     Nedarant poveikio Direktyvai (ES) 2017/2397 (kai ji taikytina) ir ypač jos 10 straipsniui, laivybos Reinu srityje galioja pagal tą direktyvą išduoti Sąjungos kvalifikacijos pažymėjimai, tarnybos įrašų knygelės ir laivo žurnalai, taip pat pagal šiuos nuostatus išduoti kvalifikacijos pažymėjimai, tarnybos įrašų knygelės ir laivo žurnalai.

               Vadovaujantis šiais nuostatais ir direktyvos (kai ji taikytina) nuostatomis, Turi turi būti įmanoma bet kuriuo metu įrodyti su tam tikromis pareigomis laive susijusią kvalifikaciją:

               a)
                     laivavedžio kvalifikaciją – pateikiant laivavedžio kvalifikacijos pažymėjimą, susijusį su atitinkamos plaukiojančiosios priemonės tipu ir matmenimis, arba Sąjungos laivavedžio kvalifikacijos pažymėjimą, prireikus kartu su būtinais specialiais leidimais;

               b)
                     kitų įgulos narių kvalifikaciją – pateikiant jiems išduotą galiojančią tarnybos įrašų knygelę, kurioje užregistruotas kvalifikacijos pažymėjimas arba Sąjungos kvalifikacijos pažymėjimas;

               c)
                     keleivinės laivybos specialistų ir suskystintų gamtinių dujų specialistų kvalifikaciją – pateikiant kvalifikacijos pažymėjimą arba Sąjungos kvalifikacijos pažymėjimą, o gelbėtojų, kvėpavimo apsaugos aparatų naudotojų ir pavojingus krovinius vežančių laivų saugos darbuotojų kvalifikaciją – pateikiant su tomis konkrečiomis operacijomis susijusį pažymėjimą.

               Nukrypstant nuo b ir c punktų, Reinu plaukiojančių jūrų laivų įgulos nariai, išskyrus laivavedį, savo kvalifikaciją gali įrodyti pateikdami pagal JRAB konvenciją išduotą arba pripažintą pažymėjimą.“

               5.01 straipsnio 3 ir 6 dalys pakeičiamos taip:

               „3.
                     Kompetentinga institucija yra atsakinga už bendruosius duomenis ir kontrolės spaudus. Tuo tikslu ji turi teisę prašyti pateikti laivo žurnalus (visus arba jų išrašus) ar kitus atitinkamus patvirtinamuosius dokumentus. Kontrolės spaudą ji gali uždėti tik jei reisas atliktas prieš mažiau nei 15 mėnesių. Laivavedys yra atsakingas už konkrečių duomenų, susijusių su atliktais reisais, registravimą.“ ;

               „6.
                     Vadovaujantis šiais nuostatais ir Direktyvos (ES) 2017/2397 (kai ji taikytina) nuostatomis, laivavedys yra atsakingas už konkrečių duomenų, susijusių su atliktais reisais, registravimą. Laivavedys privalo:

               a)
                     reguliariai registruoti tarnybos įrašų knygelėje visus duomenis, laikydamasis tarnybos įrašų knygelėje pateiktų tarnybos įrašų knygelės pildymo nurodymų;

               b)
                     saugoti tarnybos įrašų knygelę saugioje vairinės vietoje iki tarnybos pabaigos arba darbo sutarties ar bet kokio kito susitarimo galiojimo pabaigos;

               c)
                     turėtojo prašymu nedelsdamas bet kuriuo metu grąžinti jam tarnybos įrašų knygelę.“

               13.01 straipsnio 1 dalis pakeičiama taip:

               „1.
                     Kiekvienam asmeniui, valdančiam Vadovaujantis šiais nuostatais ir Direktyvos (ES) 2017/2397 (kai ji taikytina) nuostatomis, valdant plaukiojančiąją priemonę, reikia specialaus leidimo, jei atsakingas laivavedys:

               a)
                     plaukdamas naudoja radiolokatorių;

               b)
                     plaukia vandenų keliais, kurie laikomi nustatytais vidaus vandenų kelių ruožais, kuriuose kyla specifinė rizika;

               c)
                     plaukia vandenų keliais, priskirtais prie jūrų laivybai tinkančių vidaus vandenų kelių;

               d)
                     valdo plaukiojančiąsias priemones, kuriose kaip kuras naudojamos suskystintos gamtinės dujos, arba

               e)
                     valdo dideles vilkstines.“

               13.02 straipsnio 1 dalis pakeičiama taip:

               „1.
                     Kiekvienam asmeniui, kuris valdo plaukiojančiąją priemonę ir plaukdamas naudoja radiolokatorių Radiolokaciniam valdymui vykdyti, kaip numatyta Laivybos Reinu policijos taisyklėse (RPNR), reikia turėti šiuo tikslu išduotą specialų leidimą plaukiant naudoti radiolokatorių.“

               13.03 straipsnio 1 ir 2 dalys pakeičiamos taip:

               „1.
                     Bet kuriam asmeniui, kuris valdo Norint valdyti plaukiojančiąją priemonę vandens keliu, kuris laikomas nustatytu vidaus vandenų kelių ruožu, kuriame kyla specifinė rizika, kaip nurodyta 2 dalyje, reikia turėti šiuo tikslu išduotą specialų leidimą šiam vidaus vandenų kelių ruožui.“ ;

               „2.
                     Kai tai būtina saugiai laivybai užtikrinti ir nedarant poveikio Direktyvai (ES) 2017/2397 (kai ji taikytina), pakrantės valstybės gali nustatyti savo pačių teritorijose esančius vidaus vandenų kelių ruožus, kuriuose kyla specifinė rizika, kai tokia rizika kyla dėl vienos ar daugiau iš toliau išvardytų priežasčių:

               a)
                     dažnai kinta srovės pobūdis ir greitis;

               b)
                     vidaus vandenų kelio hidromorfologinių ypatybių ir to, kad vidaus vandenų kelyje neteikiamos tinkamos laivakelio informacijos paslaugos ar nėra tinkamų žemėlapių;

               c)
                     laikomasi specialaus vietos eismo reguliavimo, kuris yra pateisinamas dėl konkrečių vidaus vandenų kelio hidromorfologinių ypatybių; arba

               d)
                     konkrečiame vidaus vandenų kelio ruože dažnos avarijos, kylančios dėl kompetencijos, kuri nėra įtraukta į Europos vidaus vandenų laivybos profesinių kvalifikacijų standarto (ES-QIN) 1 dalies 2 skyrių, trūkumo.“

               13.04 straipsnio 1 dalis pakeičiama taip:

               „1.
                     Bet kuriam asmeniui, kuris valdo Norint valdyti plaukiojančiąją priemonę jūrų laivybai tinkančiais vidaus vandenų keliais, reikia turėti šiuo tikslu išduotą specialų leidimą plaukioti šiais vidaus vandenų keliais.“

               13.05 straipsnio 1 dalis pakeičiama taip:

               „1.
                     Bet kuriam asmeniui, kuris valdo Norint valdyti plaukiojančiąją priemonę, kurioje kaip kuras naudojamos suskystintos gamtinės dujos, reikia turėti šiuo tikslu išduotą specialų leidimą valdyti tokias plaukiojančiąsias priemones.“ Tai patvirtinama atitinkamu suskystintų gamtinių dujų specialisto kvalifikacijos pažymėjimu.“

               13.06 straipsnio 1 dalis pakeičiama taip:

               „1.
                     Bet kuriam asmeniui, kuris valdo Norint valdyti didelę vilkstinę, reikia turėti šiuo tikslu išduotą specialų leidimą valdyti tokias vilkstines.“

               Kiekvienas kandidatas turi gebėti įrodyti, kad yra plaukiojęs ne mažiau kaip 720 dienų, iš kurių bent 540 dienų ėjo laivavedžio pareigas ir bent 180 dienų pats priėmė sprendimus dėl didelės vilkstinės kurso ir greičio.“

               20.01 straipsnio 1 dalis pakeičiama taip:

               „1.
                     Tarnybos įrašų knygelės, kurios išduotos arba kurių galiojimas pratęstas, laikantis reikalavimų, taikomų iki šių nuostatų įsigaliojimo, arba kurių galiojimas buvo pratęstas,  ir toliau galioja tuose reikalavimuose nustatyta apimtimi iki jų pradinės galiojimo pabaigos datos, bet ne vėliau kaip iki 2032 m. sausio 17 d. Pirmasis sakinys taip pat taikomas tarnybos įrašų knygelėms, kurias Centrinė laivybos Reinu komisija yra pripažinusi lygiavertėmis.“

               20.02 straipsnio 1 dalis pakeičiama taip:

               „1.
                     Laivo žurnalai, kurie išduoti arba kurių galiojimas pratęstas, laikantis reikalavimų, taikomų iki šių nuostatų įsigaliojimo, arba kurių galiojimas buvo pratęstas,  ir toliau galioja tuose reikalavimuose nustatyta apimtimi iki jų pradinės galiojimo pabaigos datos, bet ne vėliau kaip iki 2032 m. sausio 17 d. Pirmasis sakinys taip pat taikomas laivo žurnalams, kuriuos Centrinė laivybos Reinu komisija yra pripažinusi lygiaverčiais.“

               20.03 straipsnio 1 dalis pakeičiama taip:

               „1.
                     1 arba 2 klasės Reino laivavedžio pažymėjimai, kurie išduoti arba kurių galiojimas pratęstas, laikantis reikalavimų, taikomų iki šių nuostatų įsigaliojimo, arba kurių galiojimas buvo pratęstas,  ir toliau galioja tuose reikalavimuose nustatyta apimtimi iki jų pradinės galiojimo pabaigos datos, bet ne vėliau kaip iki 2032 m. sausio 17 d.“

               20.08 straipsnio 1 dalis pakeičiama taip:

               „Jūros laivų, plaukiojančių Reinu, įgulos nariai savo kompetenciją gali įrodyti pažymėjimu, išduotu arba pripažintu pagal JRAB konvenciją. Tai laivavedžiams taikoma tik iki 2038 m. sausio 17 d. ir su sąlyga, kad vidaus vandenų laivybos veikla yra vykdoma vežimo jūra kelionės pradžioje arba pabaigoje.“


               EUROPOS KOMISIJA
            Briuselis, 2022 06 20
            COM(2022) 306 final
            2022/0198(NLE)

            Pasiūlymas
            TARYBOS SPRENDIMAS
            dėl lėšų, nepanaudotų vykdant iš 10-ojo ir 11-ojo Europos plėtros fondų finansuojamus projektus, skyrimo siekiant finansuoti veiksmus, kuriais sprendžiami klausimai, susiję su aprūpinimo maistu saugumo krize ir ekonominiu sukrėtimu Afrikos, Karibų ir Ramiojo vandenyno (AKR) šalyse Rusijai pradėjus agresijos karą prieš Ukrainą

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Aprūpinimo maistu saugumo padėtis pasaulyje sparčiai blogėja ir labiausiai nuo to nukenčia mažiausiai išsivysčiusios šalys arba maisto deficitą patiriančios mažų pajamų šalys.

               Prieš tai, kai pasaulinė maisto stygiaus problema paaštrėjo dėl Rusijos agresijos karo prieš Ukrainą, 53 šalyse ir teritorijose beveik 193 mln. žmonių (beveik 40 mln. daugiau nei ankstesniais metais) labai stokojo maisto ir jiems reikėjo skubios pagalbos. Rusijos agresijos karas prieš Ukrainą lėmė drastišką grūdų tiekimo pasaulinėms rinkoms sumažėjimą, nes blokuojami Juodosios jūros keliai ir sąmoningai niokojami bokštiniai aruodai. Pasaulinės maisto kainos sparčiai auga ir pasiekė aukščiausią lygį per tris dešimtmečius. Dėl padidėjusių energijos kainų didėja žemės ūkio išteklių (visų pirma trąšų), transporto ir galiausiai maisto kainos. Dėl tokio kainų kilimo prastėja makroekonominė perspektyva, turint omenyje tai, kad fiskalinė erdvė jau buvo sumažėjusi dėl COVID-19 pandemijos. Todėl gali smarkiai padaugėti labai įsiskolinusių ir (arba) su mokėjimų balanso krize susiduriančių šalių. Dėl konfliktų ir sausrų padėtis pažeidžiamuose regionuose ir toliau blogėja. Pažeidžiamiausios yra mažiausiai išsivysčiusios ir mažų pajamų šalys. Kaip matyti iš pastarųjų dešimtmečių sukilimų, nestabilumą ir konfliktus dažnai lemia maisto kainų šuolis.

               Savo kovo 24–25 d. išvadose
                  1
                Europos Vadovų Taryba pabrėžė, kad reikia skubiai teikti paramą šalims, kurioms kyla didžiausias pavojus, ir paragino Komisiją teikti pirmenybę darbui, susijusiam su pasauliniu aprūpinimo maistu saugumu ir maisto įperkamumu, visų pirma remiant aprūpinimo maistu saugumą ir žemės ūkį Ukrainoje bei pažeidžiamiausiose trečiosiose šalyse ir šalyse, kurioms kyla didžiausias pavojus. Vėliau savo 2022 m. gegužės 30–31 d. išvadose
                  2
                Europos Vadovų Taryba paragino Komisiją išnagrinėti galimybę sutelkti Europos plėtros fondo rezervus šalims partnerėms, kurioms kyla didžiausias pavojus, remti. Lėšos pagal Kaimynystės, vystomojo ir tarptautinio bendradarbiavimo priemonės „Globali Europa“ (KVTBP „Globali Europa“)
                  3
                geografinį ramstį yra visiškai įtrauktos į programas ir apie 3 mlrd. EUR jau skirta žemės ūkio, mitybos, vandens ir sanitarijos programoms. Be to, iš humanitarinės pagalbos biudžeto 2022 m. Afrikos, Karibų ir Ramiojo vandenyno (AKR) šalims iš pradžių buvo skirta apie 520 mln. EUR, kurių didelė dalis skirta maisto stygiaus ir susijusių poreikių klausimams spręsti. Vis dėlto, atsižvelgiant į poreikių mastą ir galimas pasekmes, reikėtų sutelkti papildomų lėšų šalims partnerėms remti. Galimybės pagal ES biudžetą yra labai ribotos (KVTBP „Globali Europa“ naujiems iššūkiams ir prioritetams skirtas rezervas bus visiškai panaudotas 2022 m., siekiant reaguoti į kitus neatidėliotinus prioritetus ir pradinį 2022 m. humanitarinės pagalbos biudžetą, skirtą aprūpinimo maistu saugumui ir susijusiems poreikiams AKR šalyse, kurie buvo nustatyti prieš prasidedant Rusijos agresijos karui Ukrainoje) ir, atsižvelgiant į poveikį įvairiose AKR šalyse partnerėse, nepanaudotų 10-ojo ir 11-ojo Europos plėtros fondų (EPF) lėšų sutelkimas, laikantis Europos komandos požiūrio, galėtų sudaryti sąlygas ES ir jos valstybėms narėms padidinti savo paramą ir prisidėti prie pastangų spręsti aprūpinimo maistu saugumo krizę, kurią paaštrino Rusijos agresijos karas prieš Ukrainą.

               Šio pasiūlymo dėl Tarybos sprendimo tikslas – gauti Tarybos leidimą nepanaudotas 10-ojo ir 11-ojo EPF lėšas panaudoti veiksmams, kuriais sprendžiami su maisto krize ir ekonominiu sukrėtimu AKR šalyse Rusijai pradėjus agresijos karą prieš Ukrainą susiję klausimai, finansuoti, skiriant iki 600 000 000 EUR sumą, iš kurios 488 000 000 EUR būtų skiriama iš 10-ojo EPF ir 112 000 000 EUR – iš 11-ojo EPF.

               Iš šių lėšų iki 582 000 000 EUR bus skirta veiksmams finansuoti, o iki 18 000 000 EUR – Komisijos patirtoms rėmimo išlaidoms padengti.

               Šios lėšos bus naudojamos labiausiai paveiktoms šalims partnerėms, ypatingą dėmesį skiriant pažeidžiamiausioms šalims ir šalims, kurioms kyla didžiausias pavojus, visų pirma siekiant suteikti:

               ·makroekonominę paramą (100 mln. EUR);

               ·paramą maisto gamybai ir maisto sistemų atsparumui (350 mln. EUR);

               ·humanitarinę pagalbą (150 mln. EUR).

               Kalbant apie paramą maisto gamybai ir maisto sistemų atsparumui, ES rems investicijas į vietos gamybos pajėgumus, kurie yra tvarių vandens ir žemės ūkio maisto produktų sistemų, grindžiamų agroekologiniais metodais, dalis, įskaitant žemės ūkio vertės grandinių įvairinimą ir maisto gamybą. Siekiant paramą sutelkti į atrinktas šalis, būtų galima atsižvelgti į šiuos kriterijus:

               ·(didėjantį) partnerių maisto stygiaus ir netinkamos mitybos lygį;

               ·partnerių patiriamas Rusijos agresijos prieš Ukrainą pasekmes, visų pirma remiantis jų maisto importo dalimi jų BVP;

               ·partnerių makroekonominį pažeidžiamumą, kuris galėtų būti nustatytas remiantis jų skolos ir BVP santykiu, tarptautinėmis atsargomis ir (arba) importo mėnesiais ir skolos tvarumo analizės reitingu;

               ·galimą Sąjungos finansavimo poveikį šalyse partnerėse ar regionuose partneriuose, visų pirma atsižvelgiant į atitinkamų gamybos ir atsparumo didinimo intervencijų mastą.

               Pagal šį pasiūlymą finansuojamais veiksmais bus remiamas ES atsakas į pasaulinį aprūpinimo maistu saugumą, kuris buvo parengtas Europos Vadovų Tarybos prašymu
                  4
               . Atsakas apima neatidėliotinus ir vidutinio laikotarpio veiksmus, kuriais siekiama parodyti partneriams visame pasaulyje, kad ES teikia integruotą, visapusišką ir greitą paramą, kad būtų pašalintas karo jiems daromas poveikis. Pagal ES atsaką į pasaulinį aprūpinimo maistu saugumą įgyvendinami įvairių krypčių veiksmai, kaip numatyta FARM ir G 7 pasauliniame aljanse, ir teikiama reikiama parama JT pasaulinei reagavimo į krizes grupei.

               •Suderinamumas su toje pačioje politikos srityje galiojančiomis nuostatomis

                  ES yra įsipareigojusi siekti darnaus vystymosi tikslo (DVT), susijusio su bado panaikinimu (2-asis DVT), ir bendradarbiauja su partneriais, kad kartu padidintų paramą badui panaikinti, užtikrintų aprūpinimo maistu saugumą ir geresnę mitybą, taip pat skatintų tvarų žemės ūkį. Tai dar kartą patvirtinta Europos konsensuse dėl vystymosi
                     5
                  . Žemės ūkio ir kaimo plėtra yra labai svarbi mažinant skurdą, didinant aprūpinimo maistu ir mitybos saugumą, skatinant ekonomikos augimą ir saugant aplinką klimato kaitos kontekste. Ji taip pat gali atlikti svarbų vaidmenį skatinant lyčių lygybę ir įgalinant moteris ir mergaites. ES požiūriu, kuriuo siekiama 2-ojo DVT, daugiausia dėmesio skiriama: veiksmams, kuriais siekiama didinti maisto krizių atžvilgiu pažeidžiamiausių subjektų atsparumą, kovoti su netinkama mityba ir padėti užtikrinti dabartinės ir ateities kartų mitybinę sveikatą ir gerovę, skatinti atsakingas investicijas ir remti inovacijas žemės ūkio ir maisto sistemose.

                  Pažanga siekiant 2-ojo DVT reiškia tarpsektorinę pažangą siekiant kelių kitų DVT. Toks holistinis požiūris sustiprinamas priėmus susietumo metodus, kuriais žemė (15-asis DVT), vanduo (6-asis DVT) ir tvarioji energija (7-asis DVT) susiejami su maistu, užtikrinant gamtos išteklių valdymo, žemės ūkio ir klimato kaitos sinergiją (13-asis DVT) arba susiejant humanitarinius, vystymosi ir konflikto / taikos aspektus.

                  ES atsakas į dabartinę aprūpinimo maistu saugumo krizę bus grindžiamas žaliuoju kursu
                     6
                   ir strategija „Nuo ūkio iki stalo“
                     7
                  , taip pat humanitarinės pagalbos, vystymosi ir taikos sąsaja. Parama bus teikiama šalims, kurios susiduria su dideliais aprūpinimo maistu saugumo iššūkiais, kurioms neigiamą poveikį daro Rusijos agresijos karas prieš Ukrainą ir kurių makroekonominė padėtis yra pažeidžiama ir yra nedaug arba visai nėra priemonių padėčiai sušvelninti.

                  Šios lėšos bus naudojamos laikantis 11-ajam EPF taikomų taisyklių ir procedūrų. Jomis visų pirma bus stiprinami vykdomi arba nauji veiksmai, kuriais sprendžiami su aprūpinimo maistu saugumu AKR šalyse susiję klausimai. Pagal šį sprendimą finansuojamų veiksmų nepanaudotos lėšos ir toliau bus EPF kilmės šaltinis.

               •Suderinamumas su kitomis Sąjungos politikos sritimis

                  Šių fondų lėšomis finansuojami veiksmai bus naudojami užtikrinant visišką nuoseklumą ir papildomumą su kitais veiksmais aprūpinimo maistu saugumo srityje, visų pirma humanitarinės pagalbos veiksmais, taip pat vykdomais 11-ojo EPF veiksmais ir veiksmais, finansuojamais pagal KVTBP „Globali Europa“. Maisto gamybos ir maisto sistemų atsparumo komponentas visų pirma bus įgyvendinamas remiantis esamais veiksmais.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Vidaus susitarimo dėl 11-ojo EPF
                     8
                   1 straipsnio 4 ir 5 dalys.

                  EPF yra įsteigtas Vidaus susitarimu dėl 11-ojo EPF; pagal jį numatyta galimybė, jei taip vieningai nusprendžia Taryba, panaudoti nepanaudotas lėšas
                     9
                  .

               •Priemonės pasirinkimas

               EPF buvo pagrindinis AKR šalių finansavimo šaltinis iki 2020 m. pabaigos ir keletas šiuo metu vykdomų veiksmų, kuriais siekiama užtikrinti aprūpinimo maistu saugumą, buvo finansuojami EPF lėšomis.

               Pagal 2021–2027 m. daugiametę finansinę programą bendradarbiavimas su AKR šalimis finansuojamas iš ES biudžeto pagal KVTBP „Globali Europa“.

               Atsižvelgiant į neatidėliotinų geopolitinių poreikių, susijusių su ribota veiksmų laisve sutelkti papildomą finansavimą iš ES biudžeto, skaičių, laikoma, kad nepanaudotų 10-ojo ir 11-ojo EPF lėšų naudojimas taikant EPF taisykles ir procedūras yra veiksmingiausias būdas sustiprinti Sąjungos veiksmus reaguojant į maisto krizę.

               Pagal Vidaus susitarimo dėl 11-ojo EPF 1 straipsnio 4 ir 5 dalis Taryba priima sprendimą dėl Komisijos pasiūlymo.

               3.POVEIKIS BIUDŽETUI

                  Pasiūlymas neturi poveikio ES biudžetui. EPF nėra ES biudžeto dalis.

               4.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Galioja 11-ajam EPF taikoma ir atitinkamuose įgyvendinimo aktuose numatyta stebėsenos, vertinimo ir ataskaitų teikimo tvarka.

               •Išsamus konkrečių pasiūlymo nuostatų paaiškinimas

                  Pasiūlymo 1 straipsnio 1 dalyje nustatoma, kad 600 000 000 EUR neviršijančios lėšos, kurios buvo nepanaudotos vykdant iš 10-ojo ir 11-ojo EPF finansuojamus projektus, bus skiriamos veiksmams, kuriais sprendžiama aprūpinimo maistu saugumo krizė, finansuoti.

                  1 straipsnio 2 dalyje nustatoma, kad iš 1 dalyje nurodytos sumos ne didesnė kaip 18 000 000 EUR suma bus skiriama Komisijos rėmimo išlaidoms, numatytoms Vidaus susitarimo dėl 11-ojo EPF 6 straipsnyje, padengti. Ši suma apskaičiuojama taikant santykį (3 proc.), kuris mažesnis nei numatytasis 11-ojo EPF lėšų valdymo tikslams pagal Vidaus susitarimo dėl 11-ojo EPF 1 straipsnio 2 dalies a punktą (3,45 proc.).

                  1 straipsnio 3 dalyje nustatoma, kad bus taikomos 11-ojo EPF taisyklės, nustatytos įgyvendinimo ir finansiniuose reglamentuose
                     10
                  .

                  2 straipsnyje nustatoma šio sprendimo įsigaliojimo data.

               2022/0198 (NLE)

               Pasiūlymas

               TARYBOS SPRENDIMAS

               dėl lėšų, nepanaudotų vykdant iš 10-ojo ir 11-ojo Europos plėtros fondų finansuojamus projektus, skyrimo siekiant finansuoti veiksmus, kuriais sprendžiami klausimai, susiję su aprūpinimo maistu saugumo krize ir ekonominiu sukrėtimu Afrikos, Karibų ir Ramiojo vandenyno (AKR) šalyse Rusijai pradėjus agresijos karą prieš Ukrainą

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo,

               atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis
                  11
                (toliau – Vidaus susitarimas), ypač į jo 1 straipsnio 4 ir 5 dalis,

               atsižvelgdama į Europos Komisijos pasiūlymą,

               kadangi:

               (1)Rusijai pradėjus agresijos karą prieš Ukrainą aprūpinimo maistu saugumo padėtis pasaulyje sparčiai blogėja ir labiausiai nuo to nukenčia mažiausiai išsivysčiusios šalys arba maisto deficitą patiriančios mažų pajamų šalys;

               (2)pagal Kaimynystės, vystomojo ir tarptautinio bendradarbiavimo priemonės „Globali Europa“
                  12
                geografinį ramstį į programas jau įtraukta 3 mlrd. EUR. Iš šios sumos 2,3 mlrd. EUR skirta AKR šalims žemės ūkio, mitybos, vandens ir sanitarijos veiksmams 2021–2024 m. finansuoti. Atsižvelgiant į poreikių mastą ir numatomas pasekmes, reikėtų sutelkti papildomų priemonių labiausiai paveiktoms šalims partnerėms remti;

               (3)Sąjunga yra beveik visiškai įvykdžiusi pradinį humanitarinės pagalbos biudžetą, skirtą aprūpinimo maistu saugumui ir susijusiems poreikiams AKR šalyse, nustatytiems prieš Rusijos agresijos karo Ukrainoje pradžią, finansuoti. Atsižvelgiant į itin sudėtingą aprūpinimo maistu saugumo padėtį AKR šalyse, šias lėšas reikia papildyti atitinkamais ištekliais, kad būtų galima reaguoti į tolesnį humanitarinių poreikių didėjimą ir užtikrinti bendradarbiavimo tęstinumą nuo krizės iki stabilių vystymosi sąlygų;

               (4)savo 2022 m. kovo 24–25 d. išvadose Europos Vadovų Taryba paragino Komisiją teikti pirmenybę darbui, susijusiam su pasauliniu aprūpinimo maistu saugumu ir maisto įperkamumu, visų pirma remiant aprūpinimo maistu saugumą ir žemės ūkį Ukrainoje bei pažeidžiamiausiose trečiosiose šalyse ir šalyse, kurioms kyla didžiausias pavojus;

               (5)savo 2022 m. gegužės 30–31 d. išvadose Europos Vadovų Taryba paragino Komisiją išnagrinėti galimybę sutelkti Europos plėtros fondo rezervus šalims partnerėms, kurioms kyla didžiausias pavojus, remti;

               (6)atsižvelgiant į didelį poveikį įvairioms AKR šalims partnerėms, nepanaudotų 10-ojo ir 11-ojo Europos plėtros fondų lėšų sutelkimas turėtų sudaryti sąlygas ES ir jos valstybėms narėms aktyviau reaguoti į krizę;

               (7)šių fondų lėšomis turėtų būti finansuojami veiksmai, kuriais siekiama remti maisto gamybą ir maisto sistemų atsparumą, teikti humanitarinę pagalbą ir makroekonominę paramą, įskaitant Vidaus susitarimo 6 straipsnyje nurodytas rėmimo išlaidas;

               (8)pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  13
                153 straipsnį Jungtinei Karalystei priklausanti šių lėšų dalis nebus dar kartą panaudota;

               (9)šios lėšos turėtų būti naudojamos pagal 11-ajam EPF taikomas taisykles ir procedūras, kaip nustatyta 2015 m. kovo 2 d. Tarybos reglamente (ES) 2015/322 dėl 11-ojo Europos plėtros fondo įgyvendinimo ir 2018 m. lapkričio 26 d. Tarybos reglamente (ES) 2018/1877 dėl 11-ajam Europos plėtros fondui taikomo finansinio reglamento,

               PRIĖMĖ ŠĮ SPRENDIMĄ:

               1 straipsnis

               600 000 000 EUR neviršijanti suma iš lėšų, nepanaudotų vykdant iš 10-ojo ir 11-ojo Europos plėtros fondų finansuojamus projektus, skiriama veiksmams, kuriais sprendžiami su aprūpinimo maistu saugumo krize ir ekonominiu sukrėtimu AKR šalyse Rusijai pradėjus agresijos karą prieš Ukrainą susiję klausimai, finansuoti.

               Iš šios sumos ne daugiau kaip 18 000 000 EUR skiriama Komisijos patirtoms rėmimo išlaidoms padengti.

               Šios lėšos naudojamos finansiniams įsipareigojimams vykdyti pagal 11-ajam Europos plėtros fondui taikomas taisykles ir procedūras, kaip nustatyta 2015 m. kovo 2 d. Tarybos reglamente (ES) 2015/322 dėl 11-ojo Europos plėtros fondo įgyvendinimo ir 2018 m. lapkričio 26 d. Tarybos reglamente (ES) 2018/1877 dėl 11-ajam Europos plėtros fondui taikomo finansinio reglamento.

               2 straipsnis

               Šis sprendimas įsigalioja kitą dieną po jo priėmimo.

               Priimta Briuselyje

                     Tarybos vardu

                     Pirmininkas / Pirmininkė

                     (1)

                        2022 m. kovo 23–24 d. Europos Vadovų Tarybos išvados (EUCO 1/22).

                     (2)

                        2022 m. gegužės 30–31 d. Europos Vadovų Tarybos išvados (EUCO 21/22).

                     (3)

                        OL L 209, 2021 6 14, p. 1–78.

                     (4)

                        2022 m. kovo 23–24 d. Europos Vadovų Tarybos išvados (EUCO 1/22).

                     (5)

                        2017 m. Tarybos, Taryboje posėdžiavusių valstybių narių vyriausybių atstovų, Europos Parlamento ir Europos Komisijos bendras pareiškimas dėl naujojo Europos konsensuso dėl vystymosi „Mūsų pasaulis, mūsų orumas, mūsų ateitis“ (OL C 210, 2017 6 30).

                     (6)

                        2019 m. gruodžio 11 d. Europos Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui „Europos žaliasis kursas“, COM(2019) 640 final.

                     (7)

                        2020 m. gegužės 20 d. Europos Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui „Sąžininga, sveika ir aplinkai palanki maisto sistema pagal strategiją „Nuo ūkio iki stalo“, COM(2020) 381 final.

                     (8)

                        Taryboje posėdžiavusių Europos Sąjungos valstybių narių vyriausybių atstovų vidaus susitarimas dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (OL L 210, 2013 8 6, p. 1).

                     (9)

                        Vidaus susitarimo dėl 11-ojo EPF 1 straipsnio 4 ir 5 dalys ir 2018 m. lapkričio 26 d. Tarybos reglamento (ES) 2018/1877 dėl 11-ajam Europos plėtros fondui taikomo finansinio reglamento 55 straipsnis.

                     (10)

                        2015 m. kovo 2 d. Tarybos reglamentas (ES) 2015/322 dėl 11-ojo Europos plėtros fondo įgyvendinimo (OL L 58, 2015 3 3, p. 1–16) ir 2018 m. lapkričio 26 d. Tarybos reglamentas (ES) 2018/1877 dėl 11-ajam Europos plėtros fondui taikomo finansinio reglamento (OL L 307, 2018 12 3, p. 1–21).

                     (11)

                        OL L 210, 2013 8 6, p. 1.

                     (12)

                        OL L 209, 2021 6 14, p. 1–78.

                     (13)

                        OL L 29, 2020 1 31, p. 7.